Tampa Bay reaguje na zlý úvod sezóny, Černák sa posunie už do elitnej formácie

BRATISLAVA. Slovenský hokejový obranca Erik Černák sa postupne stáva väčšou a väčšou oporou klubu zámorskej NHL Tampa Bay Lightning. Kým väčšiu časť doterajšej kariéry v profilige strávil po boku Ryana McDonagha v druhej defenzívnej dvojici, teraz prišiel čas na to, aby si vyskúšal, či to nebude ešte lepšie v elitnom obrannom duu s Victorom Hedmanom. Práve takto 22-ročný košický rodák trénoval v Montreale pred utorkovým súbojom na ľade Canadiens. Ako uviedol oficiálny web klubu Tampa Bay Lightning, zmenu v zostave trénera Jona Coopera si vyžiadal nie ideálny štart tímu do novej sezóny, keď v piatich dueloch získal len päť bodov. Spojenie Černáka s Hedmanom by mohlo priniesť želaný efekt. Slovenský hokejista je totiž klasický defenzívny obranca, ktorý hrá s rozumom, jednoducho a do tela, kým skúsenejší švédsky bek má neodškriepiteľné ofenzívne chúťky. "Všetci chalani v našej obrane majú svoju kvalitu, je teda jednoduché s nimi vstupovať na ľad. Ja len musím predvádzať svoju hru nech nastúpim s kýmkoľvek. Musím byť v každom okamihu dobrý," zhodnotil Černák pre klubový web. Popri Černákovi s Hedmanom by mali spolu hrať Kevin Shattenkirk s Ryanom McDonaghom a Braydon Coburn s Michailom Sergačovom. Černák do kolotoča NHL naplno vhupol počas predchádzajúceho súťažného ročníka. Do A-tímu sa dostal počas zranenia Antona Straalmana, po jeho návratu na súťažný ľad však neputoval na farmu, no zostal pri Lightning a aktuálne už je pevnou súčasťou defenzívy tohto klubu. V sezóne 2018/2019 odohral spolu 58 súbojov NHL s bilanciou 5 gólov a 11 asistencií, v play off pridal tri gólové prihrávky v štyroch dueloch. V tomto ročníku zatiaľ dosiahol v piatich dueloch jeden presný zásah. "Od chalanov na ľade sa stále mám čo učiť," myslí si Černák. Do Montrealu sa hokejisti Tampy Bay presunuli po prehre v Ottawe s domácimi Senators z Ottawy 2:4. "Nesmieme dlho myslieť na prehru. Vieme, že na sebe musíme pracovať, ale dôležité je ísť do ďalšieho súboja s čistou hlavou," doplnil slovenský obranca.


V Bratislave túto zimu zamrzlo už sedem ľudí

Občianske združenie Vagus volá o pomoc pre ľudí bez domova.

BRATISLAVA. Len nedávno udreli mrazy a v uliciach Bratislavy už podľa občianskeho združenia Vagus zamrzlo minimálne sedem ľudí bez domova. „Súčasný stav je alarmujúci. Ešte nikdy nezahynulo toľko ľudí za taký krátky čas. Sneží a mrzne už nielen v noci, ale aj počas dňa, a to nás to najchladnejšie obdobie ešte len čaká,“ povedal Sergej Kára, riaditeľ občianskeho združenia Vagus, ktoré sa venuje práci s ľuďmi bez domova. Keďže pracovníci združenia sú dennodenne v teréne v kontakte so stovkami ľudí bez domova, o úmrtiach vedia často priamo od nich, prípadne ich sami nájdu. Združenie preto vyhlásilo kampaň Voláme SOS, ktorou chcú zabrániť, aby na podchladenie vyhasli ďalšie životy. Prosia v nej bežných ľudí o finančnú pomoc. Prispieť môžu cez webovú stránku www.volamesos.sk. „Nikto nemôže pomôcť všetkým, ale každý môže pomôcť aspoň niekomu,“ povedal Kára. Za 15 eur podľa neho dokážu poskytnúť jedlo, šaty, hygienu a teplo počas dňa dvom ľuďom v Domci, ich centre pre ľudí bez domova. Za 35 eur vedia zas urobiť výjazd krízového tímu a zachrániť ľudský život pred zimou. „Situácia je veľmi vážna. Ak sa nám nepodarí vyriešiť nedostatok financií, nebudeme môcť robiť našu prácu a ľudia bez domova budú ďalej umierať, pretože v teréne nebude nikto, kto by im pomohol. Vopred ďakujeme za každé euro, využijeme ho zodpovedne, transparentne a užitočne,“ dodal Kára. Záujem verejnosti o to, ako zimu zvládnu ľudia bez domova, sa zdvihla v roku 2015, keď počas tresknúcich mrazov zamrzlo 17 ľudí. Aj vlani počas zimy však umrelo na podchladenie podľa Káru okolo desať ľudí, no pre nemeniacu sa legislatívu sa problém výrazne nerieši. Podľa interných štatistík Vagusu zomrelo od januára tohto roka v Bratislave dokopy 33 ľudí bez domova. Nielen počas zimy, ale celoročne môžu ľudia bez domova v hlavnom meste využiť niekoľko nocľahární, aby nemuseli nocovať na ulici. K dispozícii je naríklad Nocľaháreň sv. Vincenta de Paul na Ivanskej ceste či Mea Culpa na Hradskej ulici. Združenia, charity, kostoly či mestské časti robia počas zimy aj pravidelné zbierky teplého oblečenia a diek. V krízových situáciách, keď teplota klesne pod mínus desať stupňov, zvyknú samosprávy zvolať aj krízový štáb a postaviť pre ľudí bez domova provizórne prístrešky, aby sa mali kde zahriať. Počas historicky prvého sčítania ľudí bez domova na prelome októbra a novembra 2016 narátali sčítací komisári v Bratislave 2064 ľudí bez domova, z toho 1780 dospelých a 284 detí. Najviac v Ružinove, kde žil každý piaty sčítaný (19,7 percenta). Nasledovala Vrakuňa s 11,4 percenta, Staré Mesto s 10 percentami, Petržalka s 8,6 percenta a Nové Mesto so 6,5 percenta. Mesto si uvedomuje, že ide o dolnú hranicu počtu a že ľudí bez domova na území Bratislavy žije viac. Mimovládne organizácie ich počet odhadujú až na štyri- až päťtisíc.


Matka maloletej z Čistého dňa podáva trestné oznámenie na Erika Tomáša

Ficov poradca podľa nej nemal na zverejnenie Natáliinho listu povolenie matky.

BRATISLAVA. Poslanec za vládnu stranu Smer a mediálny poradca premiéra Roberta Fica Erik Tomáš nemal na zverejnenie listu maloletej Natálie z resocializačného centra Čistý deň povolenie. Tvrdí to jej matka s tým, že ako jej právna zástupkyňa Tomášovi povolenie neudelila a  tak na neho podáva trestné oznámenie. Informuje o tom portál Aktuálne.sk. V liste, ktorý mala Natália poslať do televízie JOJ, sa údajne píše, že si Natália neželá, aby sa v médiách zverejňovali informácie o zdravotnom stave či jej súkromné údaje. Matka tvrdí, že Natáliu k napísaniu listu donútili. „Právnik mi už píše trestné oznámenie,“ cituje ju portál Aktuálne.sk. Podľa jej slov Natália žiadala, aby sa nijaký list nečítal. Erik Tomáš sa bráni, trvá na tom, že povolenie má a vie to dokázať. Myslí si, že verejnosť má právo vedieť o existencii listu, v ktorom podľa jeho slov Natália spochybňuje matkinu verziu o zneužívaní. „Všetky dôkazy, vrátane tohto listu, musia posúdiť orgány činné v trestnom konaní. Naďalej tvrdím, že ak niekto zlyhal, nech za to pyká, ale nemali by o tom rozhodovať ani politici, ani médiá, ale príslušné orgány," uzavrel Tomáš.


Brusel zaradil Tunisko na zoznam krajín podozrivých z prania špinavých peňazí

Časť poslancov, ktorá hlasovala proti zaradeniu Tuniska na tento zoznam, upozornila, že severoafrická krajina si to nezaslúži.

BRUSEL, ŠTRASBURG. Poslancom Európskeho parlamentu (EP) sa v stredu aj napriek značnej opozícii časti zákonodarného zboru podarilo zaradiť Tunisko na čierny zoznam EÚ zahŕňajúci neeurópske krajiny, ktoré sú "vysoko rizikové" z hľadiska prania špinavých peňazí a financovania terorizmu. Na zozname sa ocitli aj Srí Lanka a Trinidad a Tobago. Hlasovanie o tejto téme odrazilo rozkol v EP, keď sa poslancom odmietajúcim zaradiť Tunisko na čierny zoznam, nepodarilo získať absolútnu väčšinu 376 hlasov. Za rozšírenie zoznamu "podozrivých krajín" nakoniec hlasovalo 357 poslancov, 283 bolo proti a 26 sa zdržalo hlasovania. Časť poslancov, ktorá hlasovala proti zaradeniu Tuniska na tento zoznam, upozornila, že severoafrická krajina si to nezaslúži, že ako rozvíjajúca sa demokracia potrebuje podporu EÚ a že uvedený zoznam nedokáže rozpoznať nedávno prijaté opatrenia tuniskej vlády na posilnenie svojho finančného systému proti trestnej činnosti. Európska komisia má v rámci smernice EÚ o boji proti praniu špinavých peňazí povinnosť pravidelne obnovovať zoznam "vysokorizikových" tretích krajín. Ide o nástroj ako ochrániť finančný systém EÚ pred praním špinavých peňazí a financovaním terorizmu. Europarlament má v súvislosti s týmto čiernym zoznamom právo veta a môže predložiť výhrady ku krajinám zaradeným alebo vymazaným zo zoznamu. Komisia zaradila Tunisko na tento zoznam v polovici decembra 2017 v súlade s odporúčaniami svojho medzivládneho orgánu - Finančnej akčnej skupiny (FATF), ktorý funguje od roku 1989.


Tureckú hviezdu NBA zbavili občianstva a obvinili z terorizmu

Basketbalista Enes Kanter má problémy v domovine. Prišiel o občianstvo.

BRATISLAVA. Život ako zo špionážneho románu práve prežíva turecký basketbalista Enes Kanter, ktorý je dôležitou súčasťou tímu basketbalovej ligy NBA Oklahoma City Thunder. Informoval o ňom na stránke The Players Tribune, ktorá dáva priestor športovcom vyjadriť sa. Titulok k jeho šokujúcemu článku znel: "Môžu vám vziať vašu krajinu. Len tak." Enes Kanter patrí k dlhodobým kritikom režimu prezidenta Erdogana, ktorého prirovnal k Hitlerovi. Pred niekoľkými dňami prišla informácia, že pivotovi Oklahomy zamietli vstup do Rumunska a o pár hodín neskôr mu turecké ministerstvo vnútra zrušilo aj pas. Ešte pred týmto incidentom bol Kanter vrámci svojej nadácie Light Foundation v Indonézii, kde viedol basketbalovú kliniku pre deti. Pred odchodom mu však počas hlbokej noci v hotelovej izbe začal klopať manažér. Oznámil mu, že ho hľadá indonézska polícia. Tá mala dostať tip od tureckej vlády, že Kanter je nebezpečná osoba. Okamžite ho začali hľadať a chceli s ním vraj iba hovoriť. Miestne kontakty Kanterovi a jeho ľudom odporučili ísť s políciou a absolvovať výsluch. To však Kanter s manažérom odmietli. Nechceli riskovať. Namiesto toho kúpili letenku na najbližší let do Singapuru. "Vonku bola ešte tma. Nebol som si istý, či nás niekto neprenasleduje. Celú dobu som sa bál, či sa nestane niečo s lietadlom, alebo nás nechytia. Odleteli sme keď bolo pol šiestej ráno," komentoval Kanter na The Players Tribune. V tejto chvíli nemám žiadne občianstvo, ale ono sa to nejak vyrieši. V Amerike som sa cítil ako doma od prvej chvíle, ako som priletel, takže budem dúfať, že sa budem môcť stať americkým občanom. Zo Singapuru odletel do Európy, kde sa stal incident v Rumunsku. Turka zadržali na letisku a zneplatnili mu pas. Vďaka intervencii hráčskej asociácií NBPA (National Basketball Players Association) a ministerstvu zahraničia však Kanter mohol cez Londýn sa vrátiť do USA. "Asi týždeň som nemal šancu sa vôbec prezliecť. V Londýne som si pral spodné prádlo v umývadle na letisku. Ponožky mám rovnaké ani neviem ako dlho," pokračoval Kanter, ktorý do USA prišiel v roku 2011 z Fenerbahce. Najprv pôsobil v Utahu Jazz, v Oklahome je od roku 2015. Teraz má však väčší problém. Čaká ho hľadanie novej vlasti. "V tejto chvíli nemám žiadne občianstvo, ale to sa nejak vyrieši. V Amerike som sa cítil ako doma od prvej chvíle, ako som priletel, takže budem dúfať, že sa budem môcť stať americkým občanom," hovorí Kanter. Dodal tiež, že jeho spoluhráčom v Thunder okamžite písal a hviezdny Russell Westbrook bol tým mužom, kto oslovil hráčsku asociáciu, aby Kanterovi pomohla. V tých dňoch mal aj sviatok. Oslavoval 25. narodeniny. "Boli to skutočne veľmi zvláštne narodeniny," trpko napísal Kanter. Príchodom do USA sa problémy trojky draftu z roku 2011 neskončili. V piatok vyšli najavo informácie, že na Kantera v Turecku vydali zatykač. Turecký provládny denník The Daily Sabah oznámil, že vláda obviňuje Kantera z členstva v teroristickej skupine. Dôvodom je používanie aplikácie Bylock, pomocou ktorého majú komunikovať prívrženci Fetullaha Gülena. Ten je odporcom režimu prezidenta Erdogana a v súčasnosti žije v Pensylvánii. Kanter sa zatykaču vysmial na sociálnych sieťach. Jeho twitterový a facebookový účet sú však v Turecku zablokované. "Dostávam smrteľné vyhrážky každý deň. Len včera som dostal dve. Kvôli tomu, že Erdogan si myslí, že sloboda prejavu je nebezpečná. Nikdy by sme nemali zabudnúť, aká je sloboda dôležitá. Oceníme to však až vtedy, keď o ňu prídeme," dodal Kanter.


Paríž vyhlásil stav klimatickej núdze

PARÍŽ. Paríž vyhlásil v utorok stav klimatickej núdze. Francúzska metropola, v ktorej v roku 2015 podpísali svetoví lídri historickú klimatickú dohodu, sa tak pripojila k viacerým svetovým mestám či štátnym parlamentom, ktoré už prijali podobné vyhlásenia, píše agentúra AFP. "Paríž, podobne ako ďalšie mestá, vyhlasuje stav klimatickej núdze," uviedla v utorok na zasadnutí mestskej rady námestníčka parížskej starostky Célia Blauelová, ktorá má na starosti životné prostredie. Zdôraznila pritom potrebu dodržiavania cieľov vytýčených v klimatickej dohode z roku 2015. V deklarácii Blauelovej sa tiež uvádza, že parížska radnica vytvorí tzv. klimatickú akadémiu, ktorej cieľom bude vzdelávať mládež i verejnosť o klimatických zmenách. Ako prvý vyhlásil stav klimatickej núdze britský parlament, keď 1. mája odsúhlasil v zásade symbolické uznesenie. Nasledoval írsky parlament, v ktorom obdobné uznesenie schválili 10. mája. Stav klimatickej núdze zároveň medzičasom vyhlásilo približne 650 samospráv miest a obcí na celom svete, informuje americká nezisková organizácia The Climate Mobilization. Veľkým víťazstvom pre aktivistov bolo, keď takýto stav deklaroval 26. júna New York, dosiaľ najväčšie z miest s takýmto vyhlásením. Parížsku klimatickú dohodu podpísalo v roku 2015 takmer 200 štátov. Dohoda stanovuje rámec pre politické, hospodárske a finančné záväzky s cieľom obmedziť nárast priemernej teploty planéty "výrazne pod dva stupne Celzia" do roku 2100, avšak aj s cieľom čo najviac sa priblížiť k hranici 1,5 stupňa Celzia. Prezident USA Donald Trump však v roku 2017 vyhlásil, že Washington od parížskej klimatickej dohody odstúpi. Toto rozhodnutie nadobudne účinnosť v roku 2020.


Trump odložil kvôli hurikánu Dorian návštevu Poľska

WASHINGTON. Americký prezident Donald Trump vo štvrtok v Bielom dome oznámil, že kvôli hurikánu Dorian, blížiacemu sa k juhovýchodnému pobrežiu USA, odložil svoju trojdňovú návštevu Poľska, na ktorú mal pricestovať v nedeľu. Na návšteve, ktorej hlavným bodom mala byť účasť na spomienkových podujatiach pri príležitosti 80. výročia začiatku druhej svetovej vojny, bude Spojené štáty zastupovať viceprezident Mike Pence. "Aby som sa ubezpečil, že všetky prostriedky federálnej vlády pôjdu na prípravu na prichádzajúcu búrku, rozhodol som sa tento víkend poslať do Poľska namiesto mňa nášho viceprezidenta Mika Pencea," uviedol Trump, citovaný agentúrou AFP. Prezident dodal, že s touto zmenou telefonicky oboznámil svojho poľského partnera Andrzeja Dudu. Návštevu Poľska mieni uskutočniť v dohľadnom čase. Hurikán prvej kategórie Dorian sa momentálne nachádza nad západným Atlantikom. Meteorológovia predpokladajú, že postupne zosilnie na búrku tretej alebo štvrtej kategórie a v nedeľu, resp. v pondelok udrie na americký štát Florida.


Zimné lejaky spôsobili na Novom Zélande záplavy

WELLINGTON. Mnoho častí Južného ostrova na Novom Zélande zápasí s dôsledkami záplav po tom, ako tam za 24 hodín spadol viac ako dvojnásobok priemerného úhrnu zrážok za júl. V najväčších mestách Južného ostrova - Christchurch a Dunedin - naďalej platí stav ohrozenia, ktorý tam úrady vyhlásili začiatkom tohto víkendu. Podobné opatrenia prijali aj v mestách Timaru a Otago. Pred stúpajúcou vodou boli do bezpečia evakuované stovky ľudí. Polícia apelovala na obyvateľstvo, aby nevychádzalo z domov a nehazardovalo. Novozélandský premiér Bill English na svojom konte na sieti Twitter vyzval obyvateľov Južného ostrova, nech konajú podľa pokynov miestnych úradov a navzájom si pomáhajú. Výdatné dažde sprevádzané prudkým vetrom už síce ustali, ale voda, ktorá sa vyliala z korýt riek, zatiaľ neklesá. Niektoré rozvodnené toky by dnes mali kulminovať. Úrady očakávajú komplikácie v doprave. Mnohé cesty vrátane diaľnic sú uzavreté. Úrady sa obávajú ďalších záplav a zosuvov podmáčanej pôdy, a to práve na cesty. Rozsah škôd ešte nie je známy, ale očakáva sa, že budú veľké. Do oblastí postihnutých záplavami povolali aj armádu. Agentúra DPA uviedla, že ide o druhú vlnu prudkých zimných dažďov za posledné dva týždne. Minulý týždeň Nový Zéland sužovali vietor s rýchlosťou 140 km/h a výdatné lejaky, čo spôsobilo problémy na mnohých miestach krajiny.


Cena práce medziročne stúpla rýchlejšie ako priemer EÚ

Celkovo hodinová cena práce na Slovensku v prvom kvartáli medziročne vzrástla o 8,7 percenta.

BRATISLAVA. Hodinová cena práce na Slovensku v prvom kvartáli tohto roka podľa kalendárne upravených údajov medziročne nominálne vzrástla o 8,7 percenta. Hodinové mzdy a platy na Slovensku počas januára až marca tohto roka medziročne stúpli tiež o 8,7 % a ostatné zložky ceny práce sa zvýšili o 8,8 percenta. Vyplýva to z údajov, ktoré v pondelok zverejnil štatistický úrad Európskej únie Eurostat. Cena práce tak na Slovensku rástla rýchlejšie v porovnaní s priemerom za celú eurozónu aj za celú Európsku úniu. V eurozóne hodinová cena práce v prvom kvartáli 2019 medziročne vzrástla o 2,4 percenta a v rámci celej Európskej únie sa zvýšila o 2,6 percenta. Hodinové mzdy a platy v rámci eurozóny v prvom kvartáli 2019 medziročne stúpli o 2,5 percenta a ostatné zložky ceny práce vzrástli o 2,2 percenta. V rámci celej EÚ hodinové mzdy a platy v období január až marec 2019 medziročne stúpli o 2,7 percenta a ostatné zložky ceny práce o 2,1 percenta. Najrýchlejšie celková cena práce medziročne vzrástla v Rumunsku (16,3 percenta) a Bulharsku (12,9 %). Medziročné zníženie hodinovej ceny práce počas januára až marca až decembra 2018 nastalo iba v Grécku, a to o 0,2 percenta.


Polášek predvádza rozprávkový návrat k tenisu

Polášek sa vo štvorhre prebojoval do štvrťfinále.

Slovenský deblový špecialista Filip Polášek hral vo Wimbledone naposledy pred šiestimi rokmi. Teraz je naspäť a spolu s partnerom Ivom Dodigom postúpili do štvrťfinále. Ako sa rodilo vaše osemfinálové víťazstvo 7:6, 6:4, 7:6 nad šiestou nasadenou chorvátskou dvojicou Nikola Mektič, Franko Škugor? Rozhodujúce bolo, že sme obaja výborne podávali. Na riternoch sme si vypracovali viac šancí ako súperi, čo sa naplno ukázalo práve v kľúčových momentoch v tajbrejkoch. Zvládli sme ich lepšie, aj preto sme postúpili my. Zdolali ste už druhý nasadený pár na turnaji. Ako to prežívate? Neprežívam to. Ak chcete vyhrať, musíte zdolať každého. A my chceme vyhrávať. Všetky zápasy sú veľmi vyrovnané, zvlášť na tráve vo Wimbledone, kde rozhodujú maličkosti. Preto sa musíme neustále maximálne sústrediť, aby nám tie maličkosti vychádzali. Bude to vaše druhé grandslamové štvrťfinále v kariére. To prvé prišlo ešte v roku 2012 na US Open v New Yorku. V čom je toto wimbledonské iné? V tom, že prišlo hneď pri prvej účasti po mojom návrate k tenisu. Veľmi sa z toho teším, ale už to neprežívam tak, ako v minulosti. Bilancovať turnaj budem až po jeho konci. Vo štvrťfinále vás čaká novozélandsko-holandská dvojica Marcus Daniell, Wesley Koolhof, pre ktorých je štvrťfinále tiež spoločným maximom. Čo viete o súperoch? Vôbec ich nepoznám. Videl som len pár výmien z niektorého ich zápasu, ale nič konkrétne o nich povedať neviem. Ivan má určite konkrétnejšie informácie, keďže z okruhu nikdy nevypadol. Pred zápasom si spolu sadneme, pozrieme si nejaké videá, aby sme vedeli, na čo sa máme pripraviť. S Ivanom Dodigom hráte len druhý spoločný turnaj. V minulosti bol štvrtý najlepší deblista sveta a v roku 2015 vyhral s Brazílčanom Marcelom Roland Garros. Ako sa vám s ním hrá? Za všetko hovoria naše výsledky. Výborne sme si sadli. Vyšiel nám už turnaj v Antalyi, kde sme prehrali až vo finále. Tu vo Wimbledone hráme naozaj veľmi dobre a postup do štvrťfinále je toho odrazom. Obaja skvele podávame, získavame veľa priamych bodov z podania. Ivan bol aj výborným singlistom, takže má výborný ritern. Ja sa k nemu snažím občas pridať. Teším sa, že nám tak darí. V kariére ste boli najvyššie na 20. mieste deblového rebríčka ATP. Po štvorročnej pauze ste vlani začínali od nuly a už ste na virtuálnej 59. pozícii. Poškuľujete opäť po Top 20? To je ešte strašne ďaleko. Bodové odstupy sú veľmi výrazné, takže nemá zmysel baviť sa o tom. Ak sa chcete udržať vysoko, jeden dobrý výsledok vám nepomôže. Musíte hrať stabilne veľmi dobre. A presne to je mojím cieľom. Mám veľkú radosť, že zvládam aj tenis na oveľa vyššom leveli, na ktorom som hral v ostatných mesiacoch. Telo zatiaľ drží, tenis mi chutí, takže to je pre mňa najpodstatnejšie. Bez ohľadu, ako dopadne štvrťfinálový zápas.


Slavia skúsi poraziť Dortmund na Gottovu počesť

Zosnulý legendárny spevák mal vzťah aj s nemeckým klubom, ktorý sa predstaví v Edene.

BRATISLAVA. Český futbalový klub SK Slavia Praha si pred začiatkom stredajšieho súboja Ligy majstrov proti Borussi Dortmund uctí pamiatku zosnulého speváka Karla Gotta. Jeden z najznámejších umelcov na území bývalého Československa zomrel v utorok večer vo veku 80 rokov. Spomienkový akt nastane po rozcvičke oboch tímov, keď zaznejú spevákove piesne a tiež si ho fanúšikovia uctia minútovým potleskom. Klub úradujúceho českého majstra uvažoval aj nad minútou ticha pred výkopom stretnutia, ale táto možnosť nebola podľa Európskej futbalovej únie (UEFA) narýchlo zrealizovateľná. Klub Slavia Praha označil Gotta vo svojom príspevku na twitteri nielen za najslávnejšieho českého speváka, ale aj športového priaznivca, ktorý sám pôsobil ako futbalový brankár. "Deň sa už nedá užiť. Môžeme len bojovať a skúsiť vyhrať na Vašu počesť. Česť Vašej pamiatke, Maestro!“ dodal na sociálnej sieti predseda predstavenstva Slavie Jaroslav Tvrdík. Zaujímavosťou je, že Gott mal vzťah aj s nemeckým klubom, ktorý sa v stredu predstaví v pražskom Edene. V roku 1996 totiž naspieval klubovú hymnu Borussie Dortmund inšpirovanú hitom s názvom Včielka Maja. Klub z metropoly Vestfálska na sociálnej sieti twitter uviedol: "Odpočívaj v pokoji, Karel Gott." Spomenuté stretnutie sa začne o 18:55 h a obe mužstvá zabojujú o prvé víťazstvo v tohtoročnej skupinovej fáze Ligy majstrov.


Babiš pozval Johnsona do Prahy, zavolá aj Pellegriniho

Premiér tvrdí, že ak dostane pozvánku, do Prahy pôjde.

BRATISLAVA. Premiér Peter Pellegrini rád prijme pozvanie na stretnutie lídrov V4 s britským premiérom Borisom Johnsonom, ak mu to dovolia pracovné povinnosti a časové možnosti. Konkrétny dátum stretnutia ešte nie je známy, oficiálna pozvánka ešte neprišla. Pre agentúru SITA to uviedla hovorkyňa vlády Patrícia Macíková. Johnson v utorok telefonoval s niekoľkými európskymi lídrami a hovoril s nimi o brexite. Ako na svojom twitterovom účte informoval český premiér Andrej Babiš, Johnsona pozval do Prahy a prisľúbil, že na stretnutie pozve svojich kolegov zo Slovenska, Poľska a Maďarska. Práve Česká republika predsedá Visegrádskej štvorke. „Povedal, že naša krajina je skvelá, že ju pozná, má tu dobré vzťahy a že sa vôbec nemusíme obávať o osud našich ľudí vo Veľkej Británii ani o biznis českých firiem. Pozval som ho do Prahy a myslím, že kolegovia z V4 sa pridajú," napísal Babiš.Johnson okrem Babiša hovoril s maltským premiérom Josephom Muscatom, bulharským predsedom vlády Bojkom Borisovom, rumunským prezidentom Klausom Iohannisom aj holandským premiérom Markom Ruttem. Ten Johnsonovi povedal, že európska dvadsaťsedmička ostáva otvorená možným návrhom, ktoré sú v súlade s dohodou o odchode. Možné návrhy z Londýna teda musia rešpektovať jednotu voľného trhu a musia zabrániť hranici s Írskom. Po nástupe Borisa Johnsona na post premiéra Spojeného kráľovstva vzrástlo riziko, že Británia odíde bez dohody. Johnson na rozdiel od svojej predchodkyne Theresy May bol zástancom odchodu Británie, May počas kampane pred referendom v roku 2016 podporovala zotrvanie. May pred letom oznámila svoj odchod z postu šéfky Konzervatívnej strany a teda aj šéfky vlády, keďže nedokázala v parlamente presadiť dohodu o odchode, ktorú vyrokovala s Bruselom a odobrili ju všetky európske krajiny. Westminster však odmieta aj tvrdý brexit. Práve pre nezhody na britskej politickej scéne o tom, aký odchod vlastne chcú, sa dátum vystúpenia z Únie niekoľkokrát posúval. Pôvodne mali odísť 29. marca, potom 12. apríla, momentálne platí dátum odchodu 31. október. To má aj praktický dôvod - od novembra má fungovať nová Európska komisia pod vedením Ursuly von der Leyen, v ktorej Británia už svojho zástupcu mať nebude. Johnson chce, aby sa vyrokovaná dohoda menila. Británia však odíde koncom októbra, či už s dohodou alebo bez, avizuje britský premiér.


V tuneli pod Mont Blancom začal dymiť autobus, evakuovali 67 pasažierov

Jedno dieťa si pri evakuácii ľahko zranilo ruku.

RÍM. V tuneli pod Mont Blancom začal v stredu husto dymiť dvojposchodový autobus, z ktorého následne úspešne evakuovali všetkých 67 pasažierov. Jedno dieťa si pri chvatnej evakuácii ľahko zranilo ruku, ostatní pasažieri vyviazli bez zranení. Informovali o tom záchranári z talianskeho mesta Aosta. Po niekoľkých hodinách obnovili dopravu v oboch smeroch. Tunel pod Mont Blancom meria medzi francúzskou a talianskou stranou 11,6 kilometra a v roku 1999 sa stal miestom tragédie, keď pri veľkom požiari v jeho útrobách zahynulo 39 ľudí.


Deti posielali do polepšovní bez toho, aby ich riadne vyšetrili, upozorňuje Dubovcová

Ombudsmanka upozorňuje v mimoriadnej správe na systémové nedostatky v ochrane práv detí na Slovensku.

BRATISLAVA. Nie je to ani rok, čo verejnosť pobúrilo video z drastického odobratia malého chlapca Marca súdnym úradníkom uprostred vyučovania. Situácií, keď sa súdy nepýtajú detí na ich názory a nevypočujú ich, hoci o nich rozhodujú, je pritom oveľa viac. Opačný postup je podľa ombudsmanky Jany Dubovcovej dokonca skôr výnimkou. Deje sa tak už pri umiestňovaní detí do reedukačných či resocializačných zariadení. V prípade zariadenia Čistý deň, v ktorom zamestnanci údajne zneužívali svoje chovankyne, deti dokonca ani nevyšetrili, hoci sa mali liečiť z rôznych závislostí. „Z mojich zistení vyplynulo, že niektoré z detí, ktoré boli do zariadenia Čistý deň umiestnené rozhodnutím súdu, žiaľ, neboli predtým diagnostikované ako závislé, a už vôbec neprešli potrebnou detoxikáciou," upozornila Dubovcová. Na odobratie detí tak stačilo podozrenie rodičov, že ich potomok experimentuje s drogami, ktoré potvrdil kurátor. Vynechanie psychiatrického vyšetrenia potvrdili ombudsmanke aj dvaja bývalí chovanci Čistého dňa. Deťom v zariadeniach chýbala nielen riadna diagnostika, ale aj predošlá liečba a detoxikácia. Na jedno ani druhé podľa hlavného odborníka ministerstva zdravotníctva Ľubomíra Okruhlicu resocializačné zariadenia nemajú podmienky ani prostriedky. A ani by ju nemali robiť. "Ľudia, ktorí ešte nie sú čistí od drog, nepatria do resocializácie. Tí potrebujú ešte niekoľkotýždňové medicínske sledovanie a to najmä v prípade mladistvých," zdôraznil Okruhlica. Ministerstvo práce sa bráni, že tieto problémy začalo riešiť už po vypuknutí kauzy Čistý deň. Podobné situácie však pripisuje aj súdom, ktoré rozhodujú o umiestnení detí. „Táto problematika už je diskutovaná priamo s rezortom zdravotníctva, spravodlivosti a zástupcami resocializačných stredísk,“ zhrnul hovorca Michal Stuška. Na rozhodnutie o odobratí či ponechaní akreditácie stále čaká resocializačné zariadenie Čistý deň, v ktorom zamestnanci údajne zneužívali chovankyne. Aj keď podozrenia už potvrdil poslanecký prieskum, ministerstvo zatiaľ čaká. „Ministerstvo práce na základe vecnej aj právnej zložitosti situácie využilo proces správneho práva a dočasne prerušilo konanie o zrušení akreditácie, pretože neexistuje dostatok jednoznačných dôvodov na relevantné závery,“ povedal hovorca rezortu Michal Stuška. O pomoc rezortu požiadal Generálnu prokuratúru, ktorá však ešte neuzavrela dokazovanie. Až následne bude teda možné konanie o zrušenie akreditácie uzavrieť. Dovtedy ostáva Čistý deň podľa Stušku pod dlhodobým dohľadom a kontrolou. Na chyby úradníkov poukazuje Dubovcová v najnovšej mimoriadnej správe o ochrane práv detí. Poslancov parlamentu žiada, aby ju prerokovali už na najbližšej schôdzi, ktorá začne koncom mesiaca. Chyby, na ktoré natrafila, sú totiž podľa nej systémového charakteru a týkajú sa veľkého počtu detí.   Ministerstvo práce hovorí, že správu ešte nevidelo, no je pripravené o nej diskutovať. O skúsenostiach s rozhodovaním „od stola“ opísaných Dubovcovou hovorí aj sociálna poradkyňa a bývala šéfka bratislavského úradu práce Ida Želinská. „Situáciu dieťaťa to celé môže ešte viac zhoršiť. Dieťa potrebuje už od najmenšieho veku mať pocit, že sú tu nejaké pravidlá a že sa môže vyjadriť k tomu, čo prežíva a čo sa s ním deje,“ povedala. Zásadu dodržiavať tieto princípy je zakomponovaná aj v medzinárodných predpisoch, ku ktorým sa Slovensko hlási, napríklad aj v Dohovore o právach dieťaťa. Problém je však s ich napĺňaním. Keď rodičia žiadajú pre svoje dieťa umiestnenie do resocializačného zariadenia aj bez posudku o závislosti či bez liečby, neuvedomujú si podľa Želinskej dôsledky. „Sú zúfalí a na úrady sa obracajú preto, lebo od nich očakávajú pomoc. Práve preto by sa ich ml ujať niekto s príčetným pohľadom i odstupom,“ dodala. Rovnako ako o zaraďovaní do resocializačných zariadení to podľa nej platí aj o presúvaní detí z detských domovov do polepšovní. Aj to sa často riadi len písomnými posudkami a bez toho, aby sa pracovníci úradov s deťmi, ktorých sa to týka, stretli. Ústredie práce hovorí, že konečné slovo má vždy súd, ktorý zvažuje aj všetky dôkazy. Očakávania od toho, čo by malo pred umiestnením dieťaťa do polepšovne predchádzať, však podľa neho treba zreálniť. „Pri týchto úvahách treba brať do úvahy možnosti liečby či existenciu zariadení alebo iných kapacít, v ktorých by liečba a detoxikácia maloletých prebiehala,“ povedala hovorkyňa ústredia Jana Lukáčová. K porušovaniu práv a záujmov detí dochádza podľa Dubovcovej nielen pre obchádzanie predpisov, ale s niektorými ráta už priamo zákon. Za príklad dáva to, že súčasná legislatíva umožňuje profesionálnemu rodičovi, ktorý je zároveň aj riaditeľom detského domova, udeliť si výnimku, na základe ktorej sám sebe zverí do starostlivosti neobmedzený počet detí aj vo veku do jedného roka. "To je v rozpore s najlepším záujmom dieťaťa. V rozpore s najlepším záujmom dieťaťa je aj to, že v takýchto prípadoch za kvalitu poskytovanej starostlivosti zodpovedá profesionálny rodič riaditeľovi detského domova, teda sám sebe," dodala ombudsmanka. Zároveň poukázala na problémy, s ktorými sa stretávajú detské domovy. Medzi tie totiž úrady často neprerozdeľujú najmenšie deti do jedného roka rovnomerne. V jednom prípade sa tak stalo, že na jednu profesionálnu matku spolupracujúcu s detským domovom pripadali naraz aj štyri deti do jedného roka. „Takáto situácia je zlá a pre dieťa horšia, ako keby žilo v skupine,“ pripája sa Želinská. Profesionálne rodiny totiž podľa nej majú simulovať bežné rodiny a ich prostredie, no pri tomto prístupe to podľa nej nie je možné kvalitne. Aj pri skupinách v detských domovoch totiž platí, že na šesť až osem detí pripadá päť ľudí a ďalší pomocný personál.


Vo vesmíre úspešne otestovali malé družice poháňané vodou

BRATISLAVA. Americký Národný úrad pre letectvo a vesmír (NASA) úspešne otestoval dvojicu malých umelých družíc, ktoré poháňala voda. Celý manéver prebiehal autonómne, bez pričinenia inžinierov zo zeme. Obe lode veľké ako kocka so stranou desať centimetrov obiehali spoločne Zem. Na obežnej dráhe boli od seba vzdialené približne deväť kilometrov. Najprv nadviazali rádiové spojenie, potom jedna z nich prikázala druhej, aby sa priblížila. Nádrže oboch malých lodí boli naplnené vodou. Družica pri manévri vodu premenila na paru, ktorú motory následne použili na pohyb vpred. NASA malé lode testovala v rámci programu Small Spacecraft Technology Program (SSTP). Jeho cieľom je rozvíjať možnosti malých vesmírnych družíc, ktoré by dokázali pracovať aj samostatne. Inými slovami, namiesto toho, aby inžinieri na Zemi vysielali postupne jednotlivé pokyny, stačilo by iba spustiť sekvenciu a družice by vykonali všetko ostatné automaticky. Dali by sa využiť nielen počas rôznych úloh na obežnej dráhe ale aj v Slnečnej sústave. "Je vzrušujúce, keď si predstavíte možnosti, ktoré sa s autonómne fungujúcimi rojmi malých družíc dajú dosiahnuť v hlbokom vesmíre," povedal pre web NASA Darren Rowen, riaditeľ SSTP. Takýto roj si môžete predstaviť ako malé družice, ktoré vychádzajú z jednej hlavnej platformy a fungujú autonómne podľa určitých základných príkazov. Naše súčasné prieskumné misie prebiehajú tak, že inžinieri roverom alebo sondám posielajú jednotlivé príkazy, ktoré majú uskutočniť.


Včely nahradia roboty. Špeciálne drony naučili opeľovať

Špeciálne miniatúrne drony nahradia hmyz všade tam, kde majú kvety nedostatok opeľovačov.

BRATISLAVA. Bzučia ako včely, lietajú podobne rýchlo, no na rozdiel on nich sa unavia až vtedy, keď sa im vybijú baterky. Vedia pritom robiť prakticky to isté - opeľovať kvety. Špeciálne miniatúrne drony, ktoré v posledných rokoch testovali japonskí vedci, majú v budúcnosti nahradiť včely všade tam, kde je ich nedostatok. Ekológovia už dlhšie upozorňujú na to, že viaceré miesta na planéte majú nedostatok včiel a nestíhajú opeľovať dostatok kvetov. Za poklesom celosvetovej populácie hmyzu, ktorý zabezpečuje opeľovanie, je najmä čoraz vyššie používanie pesticídov a klimatická zmena. Špeciálny „opeľovací dron“ navrhol spolu s kolegami Eidžiro Mijako z japonského Národného inštitútu pre indistruálne štúdiá a technológiu. Podobne ako klasické hračkárske drony má štyri vrtuľky, vnútri baterku a ovláda sa diaľkovo. Meria štyri centimetre a váži len 15 gramov. „Klasická“ včela váži asi desatinu gramu. Drony zatiaľ nevedia opeľovať kvety automaticky a musí ich riadiť človek. Aj to sa však má v blízkej budúcnosti zmeniť. S pomocou GPS a špeciálnej kamery budú môcť jedného dňa identifikovať miesta, kde je nedostatok včiel a v prípade potreby automaticky zasiahnuť. Dron má zospodu pripevnenú špeciálnu štetinu vyrobenú z konskej srsti, ktorá pri kontakte s kvetom roznesie peľ na inú rastlinu. Rovnako funguje opeľovanie v prípade včiel, alebo iného hmyzu. S jediným rozdielom – dron na rozdiel od včely nepotrebuje z kvetiny vycucať nektár. Japonský vedec Mijako sa však neobáva, že jedného dňa všetky včely alebo iný hmyz celkom nahradia drony. „Dúfame, že to pomôže k riešeniu problému s poklesom počtu včiel,“ cituje ho New Scientist. „Ale včely a drony by mali byť využívané popri sebe.“


Trump sa na ekonomickom fóre v Davose stretne s Mayovou

Trump minulý týždeň zrušil návštevu Londýna, kde mal slávnostne otvoriť nové sídlo veľvyslanectva.

WASHINGTON. Americký prezident Donald Trump sa na budúci týždeň stretne s britskou premiérkou Theresou Mayovou. Schôdzka sa uskutoční na okraj Svetového ekonomického fóra v Davose vo Švajčiarsku, informovala v piatok agentúra AP. Trump sa podľa hovorkyne Bieleho domu Sarah Sandersovej teší, že na stretnutí dôjde k "ďalšiemu posilneniu osobitného americko-britského vzťahu". Trump pricestuje na prestížnu ekonomickú konferenciu, ktorá sa koná 23.-26. januára v Davose, iba niekoľko dní pred svojím prvým prejavom o stave únie naplánovaným na 30. januára. Na v poradí už 48. Svetovom ekonomickom fóre v Davose sa okrem amerického prezidenta a britskej premiérky zúčastnia napríklad aj kanadský premiér Justin Trudeau, indický premiér Nárendra Módí, francúzsky prezident Emmanuel Macron a mnohí ďalší svetoví politickí lídri i poprední biznismeni. Agentúra AP pripomenula, že Trump len minulý týždeň zrušil svoju návštevu Londýna, kde mal slávnostne otvoriť nové sídlo tamojšieho amerického veľvyslanectva, ktoré však skritizoval ako príliš drahé a zle umiestnené.


Vlhová sa štartu nedočkala, štvrtý obrovský slalom pre silný vietor zrušili

Výsledky pretekárok, ktoré došli do cieľa, boli anulované.

(po troch pretekoch) BRATISLAVA. Slovenská lyžiarka Petra Vlhová sa štartu v utorňajšom obrovskom slalome Svetového pohára s číslom 27 nedočkala. Vo francúzskom Courcheveli ho po prvotnom prerušení a preložení napokon zrušili. Dul silný vietor, čo v hornej časti ohrozovalo pretekárky. Už sa rozhodlo aj o tom, že náhradné preteky za zrušený utorok sa určite neuskutočnia v stredu 21. decembra na rovnakom mieste.  Súťaž riadne odštartovala, ale po prvej pätnástke sa začali problémy. Na trať pustili ešte ďalšie štyri ženy, ale po čísle 19 to definitívne prerušili. Následne jury po konzultácii s organizátormi rozhodla, že preteky sa pôjdu nanovo od 12.15 h, teda o takmer 2 hodiny po pôvodnom termíne. Určili aj preloženie štartovej búdky do nižšej polohy svahu. Približne o 12.30 však prišiel definitívny verdikt o zrušení, pričom osud prípadnej náhrady pretekov sa bude riešiť neskôr. Po 19 súťažiacich sa na čelo dostala Talianka Sofia Goggiová s číslom 9 po dojazde elitnej sedmičky, z ktorej bola najrýchlejšia jej krajanka Federica Brignoneová. Tá zaostala za svojou kolegyňou len dve stotinky, tretia Nórka Nina Lösethová 0,29 s, za ňu sa zaradila ďalšia Talianka Marta Bassinová (+0,34). Výkony týchto pretekárok však následne anulovali. "Sústredila som sa na svoju jazdu, ale bolo by to zrejme nefér spustiť preteky, lebo vietor sa často menil a tým vznikali rôzne podmienky pre pretekárky. Ja som mala počas jazdy šťastie," uviedla Sofia Goggiová na webe ORF.


Zo zahraničných firiem platia na Slovensku najviac daní Nemci a Rakúšania

Podiel nemeckých a rakúskych firiem na odvedených daniach najväčších podnikov predstavuje 26 percent.

BRATISLAVA. Nemecko a Rakúsko tvoria najsilnejšiu skupinu medzi zahraničnými investormi s najvyšším podielom na odvedených daniach na Slovensku. Vyplýva to z najnovšej analýzy BMB Leitner za rok 2015, ktorú poradenská spoločnosť zostavila na základe údajov 200 najväčších spoločností vrátane finančného sektora. Podiel nemeckých a rakúskych firiem na odvedených daniach najväčších podnikov predstavuje 26 %. Príjem na priamych daniach, ktoré zaplatili skúmané podniky, predstavoval spolu viac ako 2,5 miliardy eur. Firmy so slovenským majiteľom mali na nich podiel vo výške 17 %. Z analýzy vyplýva, že až 80 % príjmov do štátneho rozpočtu platí 200 najväčších spoločností a finančný sektor. Za rok 2015 odvedená daň z príjmov právnických osôb (DPPO) týchto spoločností predstavovala 1,04 miliardy eur, odvedená daň zo závislej činnosti dosiahla 588,3 milióna eur. Finančný sektor zaplatil DPPO vo výške 277,2 milióna eur a daň zo závislej činnosti bola v objeme 84,4 milióna eur. Z hľadiska krajín najviac na daniach a odvodoch do štátnej kasy odvedú slovenské podniky. Nemecko a Rakúsko však patria medzi najväčších zahraničných platcov daní na Slovensku. Nemecké podniky odviedli v roku 2015 dane vo výške okolo 400 miliónov eur, čo zodpovedalo podielu 16 %. V prípade rakúskych firiem to bolo viac než 250 miliónov eur, čo predstavovalo 10-% podiel. "Zahraničné firmy vnímajú naliehavo nutnosť trestať korupciu a zlepšiť vymožiteľnosť práva. V oblasti daní a odvodov považujú za neprimerané časté nekoncepčné zmeny v legislatíve a vysoké daňovo- odvodové zaťaženie," skonštatovala na tlačovej konferencii partnerka v BMB Leitner a autorka štúdie Renáta Blahová. Firmy však podľa nej na druhej strane pozitívne hodnotia pracovné nasadenie ľudí. "Verím, že daňová spoľahlivosť zahraničných spoločností bude vládu motivovať lepšie porozumieť investorom," doplnila. Spoločnosť zostavila analýzu podľa princípu Ultimate Parent Company. Podľa neho sa príslušnosť slovenskej dcérskej firmy určila na základe hlavného sídla koncernu. Okrem toho, že Nemecko a Rakúsko patria medzi najväčších zahraničných platcov daní na Slovensku, zároveň sú aj najväčšími zahraničnými investormi. "Do konca roka 2015 preinvestovali nemecké firmy na Slovensku podľa údajov Nemeckej spolkovej banky 7,5 miliardy eur a zamestnali 121-tisíc pracovníkov. Objem investícií rakúskych firiem predstavoval podľa Rakúskej národnej banky 5,9 miliardy eur a počet zamestnancov dosiahol 46-tisíc," vyčíslil zástupca konateľa a hovorca Slovensko- nemeckej obchodnej a priemyselnej komory Markus Halt.


Vylúčenie Škrtela? Na tomto fóre by ste sa ma na to nemali pýtať, vyhlásil Kozák

Sťažnosti Ďuricu

Hamšík po zápase

Hodnotenie hráčov

Kozák po zápase

Ohlasy médií

Nervózny tréner

Fotogaléria

Slovensko prehralo

Slováci odštartovali kvalifikáciu o majstrovstvá sveta 2018 v Rusku domácou prehrou s Anglickom. Hostia rozhodli o výhre 1:0 až v nadstavenom čase.

TRNAVA. Po zápase prišiel zjavne sklamaný a rozčarovaný. Jeho zverenci totiž v oslabení neudržali bezgólovú remízu s Anglickom. Slovenský tréner Ján Kozák si nalial do pohára vodu, nadýchol sa a pokojne začal hodnotiť zápas, v ktorom hostia rozhodli o víťazstve v nadstavenom čase gólom Lallanu. „Hrali sme ťažký zápas proti náročnému súperovi. Prvý polčas sme perfektne pokryli šírku ihriska a súpera sme prakticky nepustili do šance. Skórovať sme mohli práveže my,“ konštatoval Ján Kozák. Najväčšiu šancu si Slováci vypracovali po dôraze Ďuriša, na ktorého prihrávku pred prázdnu bránu Švento nedočiahol. „Dalo sa to lepšie vyriešiť. Nebola to až taká náročná situácia. Škoda, že tá prihrávka nebola presnejšia.“ Slováci si po troch mesiacoch zopakovali zápas so silným Anglickom, s ktorým uhrali na majstrovstvách Európy bezgólovú remízu. Vtedy sa väčšinu stretnutia len bránili. Tentoraz boli odvážnejší. „Súper vyvíjal tlak na našich hráčov. Predpokladal som, že dokážeme lepšie zvládnuť súperovo napádanie. Prvý polčas sme hrali podľa mojich predstáv,“ vyhlásil Kozák. Po zmene strán boli Slováci sebavedomejší, akoby cítili, že súčasné Anglicko nie je nezdolateľné. „Vedel som, že budeme mať viac priestoru na protiútoky. Mali sme tam typologicky dobrých hráčov. Škoda vylúčenia Škrtela. Po ňom sa všetko narušilo.“ Jeho zverenci sa poslednú polhodinu len bránili. Už sa zdalo, že proti favoritovi uhrajú cennú remízu. Nestalo sa tak. „Chlapci sa aj za podpory divákov hrdinsky bránili. Futbal je však taký a o to viac bolí, keď dostanete gól v samom závere.“ Zápas sa definitívne zlomil po vylúčení Škrtela, ku ktorému sa však hlavný tréner nemienil vyjadriť. „Ohľadom červenej karty sa nebudem vyjadrovať. Táto otázka na toto fórum nepatrí.“ Tempo zápasu bolo v porovnaní so vzájomným súbojom na európskom šampionáte miernejšie. Angličania začali byť nebezpeční až v presilovke. „Mužstvo má charakter, čo viackrát dokázalo. Vieme sa pre vec zapáliť a rozdať. Súper si vypracoval oproti šampionátu oveľa menej gólových príležitostí. Mal ich až v presilovke. Keby sme hrali v plnom počte, nemali by žiadne šance,“ tvrdí Kozák Slovenský výber v posledných troch zápasoch neskóroval – dvakrát s Anglickom a raz s Nemeckom. „Treba brať do úvahy, proti akým tímom sme hrali. Treba trochu pokory a ísť od zápasu k zápasu a snažiť sa takýmto prístupom a väčšou kvalitou dopracovať ku gólom.“ Tento text ste mohli čítať vďaka tomu, že platíte za obsah. Vážime si to.


Raši neprezradil, koľko peňazí z EÚ môže Slovensko stratiť pre nesplnenie záväzkov

BRATISLAVA. O koľko peňazí zo zdrojov Európskej únie môže prísť Slovensko pre nevyužitie časti záväzku na rok 2015 do konca minulého roka, neprezradil ani Úrad podpredsedu vlády pre investície a informatizáciu (ÚPVII). Vyhodnocovanie využívania operačných programov v súčasnom programovom období 2014 až 2020 za uplynulý rok ešte nie je uzavreté a výška prípadného dekomitmentu (zrušenia viazanosti) bude známa po rozhodnutí Európskej komisie (EK)."Stav čerpania záväzkov jednotlivých operačných programov k 31. decembru 2018 bude známy až na základe listu Európskej komisie v nadväznosti na uplatnenie pravidla zrušenia viazanosti, ktorého doručenie očakávame v prvom kvartáli tohto roka," informoval v stredu agentúru SITA úrad vicepremiéra Richarda Rašiho. Ministerstvo financií ešte v utorok uviedlo, že vyhodnocovanie čerpania operačných programov za rok 2018 ešte nie je ukončené a objem prípadného dekomitmentu bude známy po zaslaní rozhodnutia EK.Ministerstvo školstva, vedy, výskumu a športu (MŠVVŠ) v stredu potvrdilo, že v Operačnom programe Výskum a inovácie zaznamenalo nedočerpanie časti zdrojov z finančného záväzku pre rok 2015, ktorý bolo potrebné vyčerpať do konca roka 2018. Neuviedlo však, o akú sumu ide. "Zatiaľ máme k dispozícii iba predbežné vyčíslenie, keďže o zrušení viazanosti zdrojov s konečnou platnosťou rozhoduje Európska komisia. Definitívna úprava finančného plánu, zahŕňajúca zníženú sumu podpory, musí byť vykonaná do 30. júna tohto roku," uviedol pre agentúru SITA rezort školstva. Expert strany Sloboda a Solidarita na eurofondy Ján Rudolf v utorok informoval, že Slovensko môže prísť za minulý rok na základe predbežných údajov o vyše sto miliónov eur zo zdrojov EÚ. Ide o peniaze zo záväzku na rok 2015, ktoré podľa pravidla n+3 bolo potrebné vyčerpať do konca roka 2018. Rudolf predpokladá, že za minulý rok tak môže prepadnúť zhruba 80 miliónov eur v Operačnom programe Výskum a inovácie (OP VaI) a 40 miliónov eur v Integrovanom regionálnom operačnom programe (IROP). V programe Výskum a inovácie už v roku 2017 prepadlo takmer 27 miliónov eur peňazí EÚ zo záväzku na rok 2014. Oba operačné programy patria do pôsobnosti ministerstiev školstva a pôdohospodárstva a rozvoja vidieka na čele s nominantkami Slovenskej národnej strany Martinou Lubyovou a Gabrielou Matečnou.Ministerstvo pôdohospodárstva v utorok uviedlo, že problematika dekomitmentu ešte nie je uzavretá medzi riadiacim orgánom pre IROP a EK. Sumu zhruba 40 miliónov eur v prípade tohto operačného programu preto zatiaľ nepotvrdilo. "Súčasné zmluvné viazanie prostriedkov IROP dosahuje 843 miliónov eur, čo je 48,5 percenta celkovej alokácie, z čoho vzniká predpoklad na dosiahnutie záväzku za podmienky, že aj prijímatelia budú k realizácii projektov pristupovať aktívne," dodal agrorezort.


Westinghouse požiadal v USA o súdnu ochranu pred veriteľmi

Spoločnosť Westinghouse je vo vážnych finančných problémoch.

BRATISLAVA. Americká firma Westinghouse, ktorá je jadrovou divíziou japonského koncernu Toshiba, požiadala v USA o súdnu ochranu pred veriteľmi. Informuje o tom spravodajský portál bbc.com. Japonská vláda v stredu potvrdila, že s plánmi spoločnosti je oboznámená. Samotná firma odmietla medializované informácie komentovať. Spoločnosť Westinghouse je vo vážnych finančných problémoch, ktoré uvrhli do krízy aj jej japonskú matku a ohrozujú budúcnosť celého konglomerátu, informuje BBC.Firmu Westinghouse, ktorá buduje jadrové elektrárne, Toshiba kúpila v roku 2006. V jadrovej energetike však spoločnosť utrpela výrazné straty, pre ktoré musela minulý mesiac pristúpiť k odpisom vo výške 6,3 mld. USD. Pod tie sa podpísalo prekračovanie rozpočtov dvoch jadrových projektov v štátoch Georgia a Južná Karolína. Toshiba tento mesiac oznámila, že zvažuje predaj väčšinového podielu v americkej dcére, ktorá jej tvorí zhruba tretinu tržieb, od roku 2013 však nebola zisková.


Ako cvičiť a čo raňajkovať podľa typu svojej postavy

Každé telo je iné a niektoré univerzálne pravidlá športovania nemusia platiť na všetkých.

Pracujú s nimi kulturisti aj milovníci fitness a používajú ich aj dietológovia či výživoví poradcovia, keď pomáhajú svojim klientom chudnúť. Somatotypy. Vytvoril ich americký psychológ William Sheldon tak, že rozdelil ľudí do troch skupín, ktoré sú súhrnom morfologických a fyziologických charakteristík. Tie daného človeka zaraďujú podľa stavby tela buď medzi endomorfné, mezomorfné alebo ektomorfné telesné typy. Somatotypy súvisia s genetikou a nedá sa ich len tak zmeniť. Väčšina ľudí patrí ku kombinácii viacerých, málokedy sa stane, že je niekto „čistý“ konkrétny somatotyp. Dá sa však určiť, ku ktorému má človek najbližšie a tomu prispôsobiť aj svoju rannú rutinu, ktorá sa týka pohybu či stravy. Ľahko naberá telesný tuk a môže byť preňho komplikovanejšie schudnúť. Má veľký počet tukových buniek a pomalší metabolizmus. Pre endomorfné typy sú obvykle typické krátke končatiny a prsty, rozložitý a oblý tvar tela, širšie boky. Vedia celkom rýchlo naberať svalovú hmotu, ale zároveň aj tuk, vďaka čomu svalstvo nie je také vyrysované. Odporúča sa zaradiť do životného štýlu rutinu zameranú na pokoj a posilnenie, napríklad v podobe meditácie. Dôležité je znížiť hladinu kortizolu, teda stresového hormónu, vďaka ktorému sa v tele ukladá tuk. Hodnoty kortizolu v rannom čase sa podľa výskumov znižujú práve vďaka sústredenému dýchaniu a upokojeniu mysle. Stacy Simsová, fyziologička a vedkyňa zaoberajúca sa výživou, tvrdí, že náročný tréning spôsobí hromadenie kortizolu v tele a ten stimuluje organizmus k ukladaniu tuku. „Aby ste tento efekt spomalili, mali by ste si dať niečo malé ešte pred cvičením a nie ísť do posilňovne s prázdnym žalúdkom. Niečo ľahké na zahryznutie s obsahom bielkovín aj sacharidov, ako napríklad malý banán alebo vanilkový proteínový prášok primiešaný do kávy, vás nabije energiou bez zbytočného množstva kalórií,“ hovorí Simsová. Po cvičení, ktoré by sa malo primárne zameriavať na kardio v podobe behania, plávania či bicyklovania, sa na raňajky hodí endomorfným typom zjesť niečo, čo „nakopne“ ich metabolizmus. Do obeda by mali vydržať s vyšším podielom zdravých tukov, ktoré sa nachádzajú napríklad v avokáde alebo orechoch, s bielkovinami (vajíčka, jogurt, cottage cheese) a nižším množstvom sacharidov. Tento typ postavy charakterizujú objemné svaly, silná kostra, široké ramená, veľký hrudný kôš a úzke boky. Mezomorfné typy nemajú problém nabrať svaly, ale ani zhodiť tuk. Celkovo majú skôr štíhlejšiu postavu, ktorú zvykneme označovať aj ako atletická. Niekedy môže ísť o kombináciu endomorfného a ektomorfného typu. Odporúča sa fungovať vo vyváženom režime čo sa týka pohybu aj stravy. Pred ranným cvičením by mali takíto ľudia zjesť snack s obsahom bielkovín aj sacharidov. Pri cvičení by sa mezomorfné typy mali zamerať skôr na silové tréningy. Aby si vytvarovali svaly, Stacy Simsová radí posilňovať s nižšími váhami, ale viac opakovaniami, prípadne cvičiť podľa spôsobu HIIT (vysoko intenzívneho intervalového tréningu). Po cvičení by pri pocite hladu mali siahnuť po vyvážených raňajkách, ktoré obsahujú sacharidy, bielkoviny aj tuk. Ak ráno po cvičení nie sú hladní, stačí hydratovať organizmus pomocou bielkovinového nápoja, ktorý zároveň dodá výživu svalom. V prípade, že patríte k mezomorfným typom, myslite aj vy na svoje mentálne zdravie. Výskumy ukazujú, že emocionálny stres môže zhoršiť zotavovanie namáhaných svalov po cvičení. Je prirodzene štíhly a chudý, má dlhé končatiny, dlhé prsty, úzky hrudný kôš, no zároveň slabšie vyvinuté svalstvo. Často má problém pribrať. V niektorých prípadoch však štíhle ektomorfné typy môžu mať aj viac tuku než svalov, pričom takíto ľudia sa označujú ako „skinny fat“. Rýchlo im však pracuje metabolizmus a ak poznáte osobu, ktorá môže zjesť čokoľvek a nepriberie ani gram, pravdepodobne ide o ektomorfný typ. Ak chcú získať svalovú hmotu, väčšinou sa nadrú. Oplatí sa im teda staviť na silové tréningy, posilňovať s ťažkými váhami a robiť medzi sériami krátke prestávky. Vhodné je vyhnúť sa kardio tréningom, kde sa rýchlo spaľuje energia a zároveň nedochádza k nárastu svalovej hmoty. V prípade, že ste ektomorfný typ, vyskúšať môžete napríklad plyometrické cviky, ktoré rýchlo rozvíjajú silu vo svaloch, ako napríklad výpady dozadu s výskokom alebo drepy s výskokom. Takisto nie je vhodné jesť všetko možné vrátane fast foodov, treba však vyživovať svaly, jesť väčšie porcie zdravo vyvážených jedál a nezabúdať ani na drobné občerstvenia medzi hlavnými jedlami. Váš rýchly metabolizmus spáli aj väčšie množstvo sacharidov, sústreďovať by ste sa však mali na komplexné sacharidy, ktoré energiu uvoľňujú postupne. Ideálnym príkladom môže byť sladký zemiak poliaty mandľovým maslom s vajíčkom uvareným natvrdo a ako dezert napríklad ovocný šalát.


Ako matky ničia postavenie svojich detí na Facebooku

Vaša mama dokáže popliesť algoritmus Facebooku, ako tomu predísť.

BRATISLAVA. Facebook vie, že máte v priateľoch mamu - a zhoršuje preto viditeľnosť vašich statusov a príspevkov na sociálnej sieti. Ak vám mama lajkuje všetko, čo uverejníte, Facebook si začne myslieť, že ide o rodinný príspevok. Algoritmus sa upraví a príspevok sa ukáže už iba členom vašej rodiny. Všimol si to inžinier Chris Aldrich. Problém nazval mamičkovský Facebook algoritmus. "Bolo by to v poriadku, keby skutočný obsah zodpovedal tomu, čo v ňom predpovedá Facebook. Ale v 99 percentách prípadov to tak nie je," vysvetľuje na svojom blogu Boffo Socko Chris Aldrich. "Zvyčajne uverejňujem veci o matematike, vede a iných technických témach. Málokedy uverejňujem veľmi osobné veci, ktoré môžu byť zaujímavé pre mojich blízkych členov rodiny." Aby ste problému s algoritmom predchádzali, najjednoduchšie by bolo odstrániť si z priateľov mamu. Menej dramatické riešenie však ukázal Aldrich. Pri každom uverejnení si môžete nastaviť publikum pre daný status. Zo začiatku môžete súkromie nastaviť na "Verejne okrem..." alebo "Priatelia okrem..." a vylúčiť z okruhu vašu mamu. Keď príspevok nazbiera dostatočný počet "Páči sa mi" a dostane sa k ľuďom, ku ktorým sa dostať mal, môžete ho sprístupniť aj mame, ktorá vám ho určite okamžite lajkne.


Nissanu hrozí pokuta za neúplné informácie o odmenách

Komisia pre dohľad nad cennými papiermi a burzou pravdepodobne odporučí pokutu.

TOKIO. Japonský úrad pre dohľad nad finančným trhom pravdepodobne odporučí príslušnému regulačnému úradu, aby udelil pokutu automobilke Nissan Motor až do výšky 4 miliardy jenov (32,79 milióna eur) za údajne nedostatočné informácie o odmenách pre bývalého predsedu predstavenstva Carlosa Ghosna. Uviedol to zdroj, ktorý nechcel byť menovaný. Komisia pre dohľad nad cennými papiermi a burzou (SESC) pravdepodobne odporučí pokutu, keďže údajné nenahlásené odmeny pre Ghosna mali "významný" vplyv na rozhodnutia investorov týkajúce sa spoločnosti, uviedol zdroj. Hovorca SESC odmietol tieto informácie komentovať a Nissan zatiaľ na otázky nereagoval. Očakáva sa, že SESC začne formálne vyšetrovať túto záležitosť pred koncom mesiaca, keď preskúma najnovšie výročné správy spoločnosti Nissan. Ak Nissan odovzdá príslušnú dokumentáciu SESC pred začatím formálneho vyšetrovania a uzná, že predchádzajúce správy boli nesprávne, môže dostať zníženú pokutu vo výške približne 2,4 miliardy jenov, uviedol zdroj.


V Jasnej do dvoch rokov postavia najväčší hotelový komplex v Nízkych Tatrách

Hotel by mal prvých hostí privítať v júni 2019.

DEM ÄNOVSKÁ DOLINA. Pri najväčšom lyžiarskom stredisku na Slovensku začali stavať rozsiahly hotelový komplex. Zariadenie najvyššej triedy s odhadovanými investičnými nákladmi na úrovni 40 miliónov eur vyrastie do dvoch rokov neďaleko ľadovcového Vrbického plesa v turisticky vyhľadávanej nízkotatranskej Demänovskej doline. "V súčasnosti ide o najväčšiu realitnú investíciu v rámci Liptova a blízkeho okolia. Výstavba sa začala pred tromi mesiacmi výkopovými prácami," povedal Tomáš Púček, riaditeľ realitnej kancelárie Residence v Liptovskom Mikuláši, ktorá zabezpečuje predaj hotelových apartmánov. "Nových hostí privíta v júni 2019," dodal Púček. Projekt totiž vyžíva koncept takzvaného Condo hotela, kde si zákazník kúpi apartmán a môže ho buď obývať sám, alebo prenajímať. "V tom prípade mu za to hotel platí a zároveň sa o apartmán stará a modernizuje ho," doplnil. Celková úžitková plocha hotela predstavuje 37.000 štvorcových metrov. Nachádzať sa v ňom bude 54 štandardných izieb a jeden prezidentský apartmán. Okrem toho aj 104 štúdií, maximálne päť spálňových, 18 luxusných rohových apartmánov a päť penthousov. Okrem ubytovania ponúkne nový hotelový komplex aj wellness, fitness a kúpeľné spa centrum, konferenčné centrum či detský svet. Chýbať nebudú ani reštaurácie, mikropivovar, bary, kaviareň, vlastné potraviny, klzisko a ďalšie zázemie.


Slovenský mladík Durný si na turnaji nováčikov zachytal za Anaheim

NEW YORK. Slovenský hokejový brankár Roman Durný dostal v noci na pondelok svoju prvú šancu zachytať si v drese Anaheimu na nováčikovskom turnaji NHL Rookie Faceoff v kalifornskom Irvine. V zápase proti San Jose predviedol 24 úspešných zákrokov, Ducks však prehrali so Sharks 4:5 po predĺžení. V akcii bol zo Slovákov aj útočník Maxim Čajkovič, ktorý nebodoval, jeho Tampa Bay na turnaji nádejí NHL Prospects Showcase v Nashville podľahla Caroline 4:7. Nováčikovské turnaje vyvrcholia v zámorí v noci na stredu, po nich kluby NHL otvoria hlavné predsezónne kempy.


Šéf ľudovcov v europarlamente láka voličov na jednotnú Európu

Weber si ako slogan svojej kampane vybral slovné spojenie The power of We.

BRUSEL. Manfred Weber, volebný líder Európskej ľudovej strany (EPP) vo voľbách do Európskeho parlament a kandidát ľudovcov na post predsedu Európskej komisie predstavil v stredu tri rôzne videoklipy, v ktorých voličom sľubuje "silnú", "inteligentnú" a "veľkorysú" Európu. Informovala o tom tlačová agentúra AFP. Weber si ako slogan svojej kampane vybral slovné spojenie "The power of We" (Naša sila), ktoré má - poldruha mesiaca pred eurovoľbami - symbolizovať jednotu EÚ v prístupe k rôznym krízam. Tento nemecký politik a europoslanec, šéf európskych ľudovcov v Európskom parlamente, ktorý by chcel na čele exekutívy EÚ nahradiť Jeana-Clauda Junckera, zdôraznil, že chce "obrátiť stránku brexitu" a zamerať sa na skutočné otázky, ktoré majú vplyv na každodenné životy občanov EÚ. Agentúra AFP upozornila, že Weber využíva anglický slogan kampane, aby poukázal na začiatok svojho priezviska (We ako Weber) s cieľom sprostredkovať posolstvo, že sila všetkých Európanov je aj sila Manfreda Webera. Kandidát EPP, hlavnej politickej sily nielen v Európskom parlamente, ale aj v EÚ ako takej, odprezentoval svoje volebné videoklipy s prioritami pre Úniu v Dome európskej histórie v Bruseli, v tesnom susedstve europarlamentu. Weber chce v prvom rade "silnú Európu" s väčším počtom príslušníkov stráže na hraniciach Únie, ktorí majú účinnejšie bojovať proti nelegálnej migrácii a terorizmu. Ďalej by to mala byť "inteligentná Európa" s koordináciou výskumných programov, ktoré by bojovali proti chorobám, ako je rakovina. Do tretice si predstavuje "veľkorysú Európu" so zavedením tzv. Marshallovho plánu pre Afriku a s účinným bojom proti zmene klímy. Politik pôvodom z Bavorska, ktorý celú svoju doterajšiu politickú kariéru strávil v Bruseli, oznámil, že svoje predvolebné turné odštartuje 23. apríla v Aténach. Postupne navštívi viacero členských krajín EÚ a kampaň 24. mája zavŕši v rodnom Bavorsku, v Mníchove, dva dni pred termínom eurovolieb, ktoré sa uskutočnia 23. - 26. mája.


Cyklistka bola príliš rýchla. Dostihla mužský pelotón a to nemala

NINOVE. Švajčiarska cyklistka Nicole Hanselmannová nebude v dobrom spomínať na sobotňajšie preteky Omloop Het Nieuwsblad, tradične prvú belgickú "kockovú" klasiku novej sezóny. Dvadsaťsedemročná Švajčiarka z tímu Bigla Pro Cycling sa najprv postarala o kurióznu situáciu a neskôr na ňu nepriamo doplatila. Čo sa stalo? Ženskú edíciu pretekov Omloop Het Nieuwsblad (122,9 km) odštartovali na tej istej trati o 10 minút po mužoch, ale Hanselmannová bola v úvode v úniku taká rýchla, že čoskoro dostihla mužský pelotón. Vtedy sa však organizátori rozhodli zasiahnuť a neutralizovali ženské preteky. Znamenalo to, že ich zastavili a spustili o čosi neskôr. Hanselmannová mala v opakovanom štarte k dobru dve minúty, teda náskok, ktorý si vybudovala v zastavenej prvej verzii. Nepomohlo jej to však k víťazstvu a jej únik aj vinou chladného počasia nebol úspešný. Napokon skončila v poli porazených na 74. mieste s 13-minútovým odstupom za víťaznou Holanďankou Chantal Blaakovou. Mužskú edíciu 74. ročníka Omloop Het Niuwsblad vyhral Čech Zdeněk Štybar.


Američanka utopila svojho škrečka, aby ju pustili do lietadla

Žena sa telefonicky uistila, že drobné domáce zvieratá aerolinka na palubu púšťa.

NEW YORK. Žena z americkej Floridy musela na výzvu personálu letiska utratiť svojho domáceho maznáčika, aby mohla odletieť z Miami na naliehavé lekárske vyšetrenie. Trpasličieho škrečka musela Belen Aldecoseaová podľa denníka Miami Herald spláchnuť do záchoda na letisku. S leteckou spoločnosťou sa chce súdiť. Dvadsaťjeden-ročná študentka sa podľa miamského denníka vopred dvakrát telefonicky uistila, že regionálna letecká spoločnosť Spirit Airlines drobné domáce zvieratá na palubu svojich strojov púšťa. Keď sa však dostavila na letisko, dozvedela sa, že zvieratá do lietadla nesmú. Personál letiska jej poradil, aby škrečka spláchla do záchodu. Po dlhom a zúfalom vyjednávanie sa žena s plačom podvolila, pretože návšteva u lekára bola neodkladná. Letecká spoločnosť pripustila, že Aldecoseaová dostala od jej personálu mylnú informáciu.Odmietla však, že by jej odporučili škrečka zabiť. Americké zákony nezakazujú prepravu zvierat, rozhodnutie ale ponechávajú na leteckých spoločnostiach. Najväčšie aerolinky ako American Airlines, Delta Airlines alebo United Airlines z bezpečnostných a zdravotných dôvodov prepravu zvierat nepovoľujú.


Farkašovský obhajoval právo politikov na odpoveď

Aj politici sú občania, ktorým patrí právo na odpoveď, upozornil poslanec SNS.

BRATISLAVA. Politici sú takisto občania, preto sa aj ich má týkať ústavné právo na ochranu mena, osobnej cti a dobrej povesti. Ako argument vysvetľujúci podporu poslaneckej novely tlačového zákona to počas štvrtkovej verejnej diskusie povedal podpredseda Výboru NR SR pre kultúru a médiá Karol Farkašovský (SNS). Právo na odpoveď sa má totiž dotýkať nielen nepravdivých či skresľujúcich a zavádzajúcich tvrdení, ale aj pravdivých výrokov Oponenti v diskusii vidia v návrhu legislatívnej úpravy, naopak, pokus politikov získať nad médiami moc. Diskusiu s názvom Skutočne ide len o právo na odpoveď? zorganizovalo v Bratislave Centrum pre nezávislú a objektívnu žurnalistiku (CenPress). Farkašovský je presvedčený, že ak by každý novinár postupoval podľa etických princípov novinárskeho kódexu a napĺňal by základnú úlohu médií - informovať, nebol by žiadny problém a ani potrebná novela tlačového zákona priznávajúca i právo verejných funkcionárov na odpoveď. Člen parlamentného mediálneho výboru Miroslav Číž (Smer-SD), ktorý je jedným z predkladateľov novely, argumentoval nielen článkom 19 slovenskej ústavy, ale podobnými úpravami v zákonoch iných európskych krajín, konkretizoval ustanovenia nemeckého tlačového zákona. "Každá osoba i úrad dotknutý tvrdením má právo na odpoveď, pričom úradom je mienený verejnoprávny sektor," upozornil. Expert na mediálne právo Tomáš Kamenec reagoval, že v rozhodovacej praxi slovenských súdov nie sú priznávané práva úradov na ochranu dobrej povesti. "Chcete tu zaviesť niečo, čo sem nepatrí, čo nie je našou tradíciou," povedal. Myslí si, že poslanecká novela je iba obyčajnou snahou, aby mali politici dosah na médiá. Podľa člena Ústavnoprávneho výboru NR SR Ondreja Dostála z klubu SaS to má byť doslova kladivo na médiá. "Právo na odpoveď sa má totiž dotýkať nielen nepravdivých či skresľujúcich a zavádzajúcich tvrdení, ale aj pravdivých výrokov," pripomenul. Predsedníčka Tlačovo-digitálnej rady SR Alena Pániková je presvedčená, že súčasný inštitút ochrany spolu so samoreguláciou je dostatočný. Poukázala na to, že Ministerstvo kultúry SR pripravuje novelu mediálneho zákona, preto poslaneckú aktivitu vidí skôr ako objednávku politikov. "S cieľom dať médiám náhubok," vyhlásila. Generálny riaditeľ Sekcie médií, audiovízie a autorského práva Ministerstva kultúry SR Anton Škreko v tejto súvislosti uviedol, že expertná skupina, ktorá sa zaoberá legislatívnou úpravou na pôde ministerstva sa v čase predloženia poslaneckého návrhu ešte nevenovala téme opravných prostriedkov, predmetom diskusie bolo v tejto oblasti zatiaľ skôr to, ako zaviesť právo na odpoveď či opravu aj do prostredia digitálnych médií. Informoval ale zároveň, že v súvislosti s predkladanou novelou formuloval rezort v rámci svojho kladného stanoviska pre vládu jednu pripomienku a jedno odporúčanie. "Pripomienka sa týka toho, že ak sa má zaviesť právo na odpoveď pre verejných funkcionárov, malo by byť zachované, že je to možné len v prípade nepravdivých informácií a odporúčanie je smerované k tomu, aby nedochádzalo k dvojitému sankcionovaniu, teda súbežne s právom na opravu i uplatnenie si odškodnenia prostredníctvom súdu," objasnil Škreko. Novelu tlačového zákona, o ktorom má parlament hlasovať na májovej schôdzi, predložili poslanci Dušan Jarjabek (Smer-SD) a Miroslav Číž. Podľa navrhovanej legislatívnej úpravy by mali mať verejní činitelia opäť právo na odpoveď. Toto právo bolo do slovenského právneho poriadku zavedené od 1. júna 2008, teda v čase prvej vlády Roberta Fica (Smer-SD). V roku 2011 počas kabinetu Ivety Radičovej (vtedy SDKÚ-DS) bol tento inštitút pozmenený, čím toto právo ostalo len fyzickým osobám. Jarjabek a Číž to vracajú do pôvodného stavu. Ak vydavateľ periodickej tlače alebo tlačová agentúra neuverejnia opravu, odpoveď alebo dodatočné oznámenie vôbec, alebo ak nedodržia niektorú z podmienok na ich uverejnenie, má mať osoba, ktorá o ich uverejnenie požiadala, právo na primeranú peňažnú náhradu od 1660 eur do 4980 eur. Novela obsahuje aj možnosti, keď odpoveď uverejnená nemusí byť, napríklad ak smeruje proti skutkovému tvrdeniu uverejnenému na základe preukázateľného predchádzajúceho súhlasu žiadateľa o uverejnenie odpovede či vtedy, ak by bolo jej uverejnenie v rozpore s dobrými mravmi, prípadne by tým bol spáchaný trestný čin či správny delikt.


USA podľa Pekingu porušili novými clami dohodu medzi prezidentmi

Peking musí prijať odvetné opatrenia, uviedlo čínske ministerstvo financií.

PEKING. USA porušili novými clami vo výške desať percent na ďalšie čínske tovary to, na čom sa dohodli prezidenti Si Ťin-pching a Donald Trump, citovala agentúra Bloomberg čínske ministerstvo financií. Podľa ministerstva nové clá narušujú snahy vyriešiť obchodné spory medzi oboma krajinami prostredníctvom rokovaní. Čína preto musí prijať odvetné opatrenia. Trump pred dvomi týždňami oznámil, že USA zavedú s platnosťou od začiatku septembra clá na čínske tovary v hodnote 300 miliárd USD (268,14 miliardy eur). Neskôr však jeho administratíva niektoré tovary úplne vyňala zo zoznamu produktov, na ktoré budú platiť clá, rovnako ako do polovice decembra posunula zavedenie ciel na veľké množstvo tovarov, ako sú napríklad notebooky alebo mobilné telefóny. K tomu sa čínske ministerstvo vo svojom vyhlásení nevyjadrilo.


Slovensko nepodporilo sprísnenie pesticídov, ktoré škodia včelám

Zväz pestovateľov cukrovej repy považuje zákaz za medvediu službu.

BRATISLAVA. Slovensko podporuje sprísnenie reštrikcií v používaní neonikotínoidov - pesticídov, ktorých negatívny vplyv na populáciu včiel potvrdzuje aj Európsky úrad pre bezpečnosť potravín (EFSA). TASR o tom informovala Zuzana Peiger Ačjaková z Ministerstva pôdohospodárstva a rozvoja vidieka (MPRV) SR. Napriek tomu sa SR zdržala hlasovania o ich úplnom zákaze v EÚ, čo mimovládna organizácia Greenpeace Slovensko označuje za "zbabelé". Agrorezort sa bráni, že už v roku 2010 kvôli ochrane včiel iniciatívne obmedzil používanie prípravkov s obsahom uvedených látok. O úplnom zákaze sa pred hlasovaním radil so zástupcami pestovateľov, včelárov a národných expertov v oblasti ekotoxikológie a včelárstva. "Z diskusie na stretnutiach bolo zrejmé, že alternatívy za neonikotínoidy zatiaľ nie sú v cukrovej repe a táto plodina by bola navrhovanou reštrikciou najviac ohrozená," konštatuje Ačjaková. Slovensko teda žiadalo pri používaní neonikotínoidov výnimku pre pestovanie cukrovej repy. "Žiaľ, náš návrh nebol akceptovaný, preto sme sa hlasovania zdržali," vysvetľuje postoj ministerstva Ačjaková. Zároveň zdôrazňuje, že cukrová repa nepatrí medzi včelomilné plodiny, pestuje sa len na limitovaných plochách a pred škodcami sa chráni morením osiva. Výnimku pre cukrovú repu žiadali aj ďalšie krajiny ako napríklad Poľsko, Fínsko, Litva, Lotyšsko, Belgicko, Bulharsko a Chorvátsko. Zväz pestovateľov cukrovej repy Slovenska považuje zákaz používania neonikotínoidov za medvediu službu. "Návrat ku klasickej ochrane postrekom proti cicavému hmyzu v porastoch, najmä pri cukrovej repe, bude totiž oveľa väčšou záťažou pre životné prostredie, ale aj ľudí, ktorí aplikujú tieto látky," upozorňuje jeho predseda Robert Kovács. Podľa koordinátorky kampane Jedlo pre život v Greenpeace Slovensko Kataríny Juríkovej nahradenie zakázanej agrochemikálie povolenou, no rovnako nebezpečnou pre životné prostredie, nie je riešením. "Je načase, aby sme rapídne znížili používanie pesticídov a podporovali prechod na ekologické poľnohospodárske systémy," myslí si. Greenpeace Slovensko poukazuje aj na to, že používanie neonikotínoidov v skleníkoch bude aj naďalej povolené. "Vedecké dôkazy však poukazujú na to, že neonikotínoidy presakujú do pôdy okolo skleníkov, kontaminujú vodné zdroje a ohrozujú včely," píše vo svojej tlačovej správe.


Sacharovovu cenu dostala venezuelská opozícia

Európarlament odmenil odvahu venezuelských študentov a politikov bojujúcich za slobodu v čase, keď čelia represívnej vláde.

ŠTRASBURG. Tohtoročnú Sacharovovu cenu za slobodu myslenia, ktorú udeľuje Európsky parlament (EP), si v stredu z rúk jeho predsedu Antonia Tajaniho prevzali predstavitelia venezuelskej demokratickej opozície a politickí väzni v tejto krajine. Európsky parlament chce týmto ocenením odmeniť odvahu venezuelských študentov a politikov bojujúcich za slobodu v čase, keď čelia represívnej vláde. Demokratickú opozíciu vo Venezuele podľa europoslancov predstavujú Národné zhromaždenie na čele s Juliom Borgesom a politickí väzni reprezentovaní Venezuelským trestným fórom (Foro Penal Venezolano) - Leopoldo López, Antonio Ledezma, Daniel Ceballos, Yon Goicoechea, Lorent Saleh, Alfredo Ramos a Andrea González. Europoslanci konštatovali, že situácia vo Venezuele sa v oblasti demokracie, ľudských práv a sociálno-ekonomického vývoja dramaticky zhoršuje. Politickí väzni, ako aj demokratická opozícia vo Venezuele boli nominovaní na Sacharovovu cenu aj v roku 2015. Julio Borges v ďakovnom príhovore okrem iného povedal, že Sacharovova cena je aj uctením si 157 obetí tohtoročných protivládnych protestov. Režim vo Venezuele si vzal demokraciu za rukojemníka, boli vyvlastnené tisíce podnikov, čo prinieslo chudobu, povedal Borges. Venezuelský parlament - Národné zhromaždenie - ovládaný opozíciou bol zbavený všetkých právomocí 18. augusta 2017. Toto opatrenie prijalo Ústavodarné zhromaždenie, ktorého vznik inicioval ešte bývalý venezuelský prezident Hugo Chávez a malo vypracovať nový základný zákon krajiny. Súčasne začali vyšetrovanie voči Borgesovi a podpredsedovi parlamentu Freddymu Guevarovi za to, že odmietli prisahať vernosť Ústavodarnému zhromaždeniu. Sacharovovu cenu za slobodu myslenia, ktorá pozostáva z certifikátu a finančnej odmeny vo výške 50-tisíc eur, udeľuje Európsky parlament každoročne od roku 1988 jednotlivcom alebo organizáciám bojujúcim za ľudské práva a základné slobody. Cena je pomenovaná po sovietskom fyzikovi a disidentovi Andrejovi Sacharovovi. Vlani získali Sacharovovu cenu jezídky Nádja Murádová a Lamjá Hadžíová-Bašárová, ktoré prežili sexuálne zotročenie takzvaným Islamským štátom. Dnes sa snažia pomáhať ženám, ktoré boli taktiež vystavené sexuálnemu násiliu zo strany teroristických skupín.


Priatelia čínskeho disidenta pochybujú, že je neschopný cestovať

Čínske úrady držia disidenta i jeho manželku Liou Sia v izolácii.

PEKING. Priatelia čínskeho disidenta prepusteného z väzenia z dôvodu onkologického ochorenia spochybňujú tvrdenie čínskeho vedenia, že Liou Siao-po je príliš slabý a chorý, aby mohol vycestovať na liečenie do zahraničia. Liouov priateľ, Chu Ťia, ktorý sa tiež angažuje v čínskom disente, však uviedol, že videozáznam zverejnený počas uplynulého víkendu svedčí o tom, že jeho stav je stabilizovaný. "Jeho situácia je prijateľná," uviedol aj nemenovaný lekár vo videozázname, ktorý bol datovaný uplynulou stredou a v ktorom sa neobjavil záber na chorého. Na internete sa medzičasom objavila fotografia, ktorá zachytáva Lioua, ako drží v rukách misku a necháva sa lyžicou kŕmiť svojej manželke. Liou Siao-po sa nezdá byť napojený za život udržiavajúce prístroje. "Na základe videa a fotografie vieme s istotou, že jeho stav sa nezhoršuje," uviedol Chu. "Niet pochýb o tom, že môže cestovať," dodal. Hovorca delegácie EÚ v Číne William Fingleton podľa pondelňajšej správy AP informoval, že diplomati EÚ sa uplynulý piatok stretli s námestníkom čínskeho ministra spravodlivosti a rokovali s ním o disidentovej liečbe. Bližšie podrobnosti Fingleton neuviedol. Vo vyhlásení zverejnenom neskôr v piatok šéfka európskej diplomacie Federica Mogheriniová naliehala na Čínu, aby z humanitárnych dôvodov Lioua okamžite prepustila. Dodala, že Čína by mu mala umožniť dostať sa k zdravotnej starostlivosti, a to podľa vlastného výboru: buď v Číne alebo v zahraničí. Upozornila tiež, že disident i jeho manželka musia mať možnosť komunikovať s vonkajším svetom. Čínske úrady držia disidenta i jeho manželku Liou Sia v izolácii a neumožňujú im kontakt s priateľmi, ktorí sa však napriek tomu domnievajú, že by si želali, aby na liečenie mohli odcestovať do zahraničia. Usudzujú takto na základe disidentových skorších vyjadrení. Agentúra AP koncom minulého týždňa uviedla, že disident sa momentálne lieči v nemocnici v meste Šen-jang na severe Číny. Čínske ministerstvo zahraničných vecí v pondelok deklarovalo, že nemá informácie o Liouovom prípade. Vyjadrilo však nádej, že "relevantné krajiny budú rešpektovať suverenitu Číny v oblasti práva a nezneužijú tento prípad na zasahovanie do vnútorných záležitostí Číny." Liou Siao-po (61) bol v roku 2009 odsúdený na 11 rokov odňatia slobody za podnecovanie protištátnej činnosti, čoho sa dopustil, keď sa zapojil do prípravy textu Charty 08, vyzývajúcej na rozsiahle politické reformy v Číne. V decembri roku 2010 mu udelili Nobelovu cenu za mier za jeho boj za ľudské práva v Číne. Po udelení ceny Čína zmrazila s Nórskom diplomatické vzťahy a obnovila ich až vlani v decembri. Liou Siao-po bol minulý pondelok prepustený z väzenia zo zdravotných dôvodov.


Mladý vojak neprežil pád z balkóna v areáli akadémie ozbrojených síl

BRATISLAVA. Iba 23-ročný poručík Jakub L. zahynul v pondelok okolo 22:00 po páde z balkóna. Tragická udalosť sa stala v areáli Akadémie ozbrojených síl gen. Milana Rastislava Štefánika, ktorá sídli v Liptovskom Mikuláši. Jabub L. vypadol z balkóna zo štvrtého poschodia a následkom zranení na mieste podľahol. Ako ďalej agentúru SITA informovala hovorkyňa Ministerstva obrany Danka Capáková, o udalosti informovali rodinu mladého poručíka. Vedenie Ministerstva obrany a Akadémie ozbrojených síl gen. Štefánika vyjadruje rodine a blízkym úprimnú sústrasť. Až do ukončenia vyšetrovania k udalosti neposkytnú bližšie informácie, dodala Capáková.


V závere ešte prehrávala. Sevilla zdolala Real Madrid a ukončila jeho rekordnú sériu

Madridský klub prehral po góle Jovetiča. Čiernohorec ho strelil v druhej minúte nadstaveného času.

MADRID. Séria bez prehry v podaní futbalistov Realu Madrid sa skončila na čísle 40. Vedúci tím španielskej La Ligy prehral na ihrisku FC Sevilla 1:2 a nevyužil šancu zvýšiť svoj náskok na čele súťaže. Real Madrid predtým naposledy prehral vlani v apríli, keď vo štvrťfinále Ligy majstrov 2015/2016 nestačil na VfL Wolfsburg. Real viedol v Seville od 67. minúty, keď sa z pokutového kopu presadil Cristiano Ronaldo. Domácich k obratu naštartoval kapitán súpera Sergio Ramos, ktorý chyboval pri štandardke Pabla Sarabiu a päť minút pred koncom riadneho hracieho času hlavičkoval loptu do vlastnej siete. Tri body pre Andalúzanov zabezpečil striedajúci Steven Jovetič. Čiernohorský útočník využil zlé postavenie Keylora Navasa a v nadstavenom čase strelil víťazný gól. Jovetič prišiel do Sevilly na hosťovanie z Interu Miláno len minulý týždeň, proti Realu skóroval aj vo štvrtkovej odvete osemfinále Kráľovského pohára. "Nemohol som si želať lepší začiatok kariéry v tomto tíme. Pre klub chcem urobiť všetko čo bude v mojich silách tak, aby sme víťazili v domácej súťaži i Lige majstrov," vravel Jovetič. Fanúšikovia na štadióne Ramona Sancheza Pizjuana si extra "zgustli" na vlastencovi Ramosa. Mnohí z nich mu nedokážu prepáčiť jeho odchod do Madridu v roku 2005. V štvrtkovej pohárovej odvete premenil pokutový kop, ktorý prispel k postupu Realu, a potom presný zásah provokatívne oslávil pred sektorom domácich fanúšikov. V nedeľu na neho diváci "bučali" pri každom dotyku s loptou. Tréner Zinedine Zidane mu zaváhanie pri vyrovnávajúcom góle nevyčítal. "Ramos odohral veľmi dobré stretnutie, bol naším lídrom," povedal Zidane. "Tvrdo sme sa nadreli na vedúci gól, ale potom sme súperovi dovolili vrátiť sa späť do zápasu. Každopádne, na hráčov som hrdý. Hrali sme systém s troma stopérmi, fungoval dobre 85 minút. Vedeli sme, že séria sa v jednom momente skončí. Pokračujeme ďalej, sme na správnej ceste," dodal. Sevilla si triumfom poistila druhé miesto, na Real, ktorý má zápas k dobru, stráca jediný bod. Veľkú radosť mal z výhry aj jej tréner Jorge Sampaoli. "Nikdy by mi nenapadlo, že budeme hrať takto dobre. Na začiatku som čakal viac problémov, ale noví hráči zapadli do systému výborne," vravel Argentínčan, ktorý v roku 2015 priviedol Čile k celkovému triumfu na Copa America. Sevillu vedie prvú sezónu. "Urobíme všetko pre to, aby sme v hre o titul zostali čo najdlhšie. Chceme skončiť tak, aby sme hrali Ligu majstrov. Súťaž, ktorú hrajú tímy so štvornásobne väčšími rozpočtami ako máme my," dodal Sampaoli. Real je na čele tabuľky o bod pred Sevillou, dva body stráca Barcelona, pričom má madridský klub zápas k dobru. Futbalisti Valencie zdolali v nedeľnom domácom stretnutí Espanyol Barcelona 2:1. Celta Vigo si poradila s Alavesom 1:0. La Liga - 18. kolo: Góly: 85. Ramos (vlastný), 90+2. Jovetič - 67. Ronaldo (11 m) Gól: 89. RadojaČK: 46. Feddal (Alaves) Góly: 69. Kravec - 12. RieraČK: 73. Agbo, 90. Ponce (obaja Granada) Góly: 9. Carmona, 59. Cases - 4. Gonzalez (11 m), 21. Leon, 23. Luna Góly: 17. Montoya, 73. Mina - 85. Lopez


Obchodné konflikty majú výrazný vplyv na rast svetovej ekonomiky

Nedávno zavedené clá môžu znížiť rast svetovej ekonomiky o 0,5 percenta.

WASHINGTON. Obchodné konflikty majú podľa Medzinárodného menového fondu (MMF) veľký negatívny vplyv na rast svetovej ekonomiky. "Simulácie nám ukazujú, že nedávno zavedené a plánované clá môžu v roku 2020 znížiť výkon svetovej ekonomiky o 0,5 %," uvádza sa vo vyhlásení MMF pred nadchádzajúcim stretnutím ministrov financií a šéfov centrálnych bánk skupiny G20, ktoré sa bude cez víkend (8. a 9. 6.) konať v japonskom meste Fukuoka. "Existujú jasné signály, že USA, Čína - a svetová ekonomika - budú porazenými vo vzájomnom obchodnom konflikte," uviedla šéfka MMF Christine Lagardeová. Podľa výpočtov MMF bude obchodná vojna v roku 2020 USA stáť 0,2 % výkonu ich ekonomiky a Čínu dokonca až 0,8 %. Dlhodobé negatívny vplyvy, napríklad prostredníctvom straty dôvery a oslabenia trhov, by mali byť približne rovnaké pre obe ekonomiky, na úrovni okolo 0,3 %.


Opísali genóm divej odrody pšenice

BRATISLAVA. Vďaka česko-maďarskej spolupráci vznikla mapa genómu divého príbuzného pšenice, mnohošteta. Vedci z Ústavu experimentálnej botaniky v Olomouci veria, že ich objav uľahčí prácu poľnohospodárom a prispeje k vytvoreniu stabilnejších a odolnejších odrôd. Diví príbuzní pšenice sú veľkou zásobárňou významných génov, ktoré rastline pomáhajú, aby bola rezistentná proti niektorým chorobám či suchu. Ďalšie sú zase zodpovedné za obsah výživných látok, napríklad vlákniny, betaglukánov či antioxidantov. Moderné odrody pšenice stratili už väčšinu týchto vlastností v priebehu mnohých rokov šľachtenia. "Snažíme sa prispieť k šľachteniu odrôd, ktoré budú odolnejšie a ich pestovanie bude vyžadovať menej chemikálií," hovorí v tlačovej správe Akadémie vied ČR, profesor Jaroslav Doležel, vedúci laboratória v Olomouci. Podľa vedcov je veľkým prínosom, že gény môžu byť do pšenice prenesené prirodzenou cestou, teda krížením. Okrem zostavenia genetickej mapy sa im podarilo rozdeliť zložitú dedičnú informáciu mnohošteta na malé časti, chromozómy, a prvýkrát tak "prečítať" jeho genetickú informáciu. Najnovšie molekulárno-biologické metódy majú presah aj do praktického využitia, môžu pomôcť pri šľachtení pšenice. "Spolupracujeme s mnohými vedcami a šľachtiteľmi z celého sveta. Tí, ktorí majú dostatočné znalosti a možnosti, môžu našu genetickú mapu už využívať. Pre ostatných ju chceme urobiť ešte používateľsky vľúdnejšou. Pripravíme systém molekulárnych značiek, ktoré urýchlia prenos chromozómov do pšenice," vysvetľuje hlavný riešiteľ štúdie, doktor István Molnár.


Kazachstan otvorí veľvyslanectvo na Slovensku

Kazachstan je lídrom regiónu Stredná Ázia vzhľadom na svoje nerastné bohatstvo.

NUR-SULTAN. V Bratislave sa má v tomto roku otvoriť veľvyslanectvo Kazachstanu. Uviedol to riaditeľ tlačového odboru Ministerstva zahraničných vecí a európskych záležitostí SR Juraj Tomaga. Kazachstan tak bude prvým štátom Strednej Ázie, ktorý bude mať svoje diplomatické zastúpenie na Slovensku. "Toto bezpochyby napomôže ďalšiemu prehlbovaniu dialógu s Kazašskou republikou vo všetkých oblastiach spoločného záujmu," pripomenul Tomaga. Kazachstan je lídrom regiónu Stredná Ázia vzhľadom na svoje nerastné bohatstvo, ekonomický potenciál a medzinárodnú autoritu. Rozvoj vzťahov s touto krajinou, ako aj ostatnými štátmi regiónu, hrá podľa rezortu diplomacie významnú úlohu vo východnej dimenzii zahraničnej politiky Slovenska. Strategickým záujmom Slovenska v oblasti Strednej Ázie je zabezpečenie stability podporou ekonomického rozvoja jednotlivých krajín. "A to zvyšovaním kvalifikácie a konkurencieschopnosti miestnej pracovnej sily, zlepšovaním podnikateľského a investičného prostredia, odstraňovaním colných bariér a prepojením regiónu so svetovými obchodnými centrami, ako aj zvyšovaním ich odolnosti voči vnútorným a vonkajším hrozbám," priblížil Tomaga. Slovensko ponúka Kazachstanu napríklad skúsenosti z oblasti vodných stavieb, ako aj vodného manažmentu. "Problémy súvisiace s vodou sú pravdepodobne hlavnou príčinou vzniku medzinárodných konfliktov medzi krajinami Strednej Ázie. Vláda Kazachstanu preto kladie veľký dôraz na zavedenie moderných metód s jej hospodárením," uviedol rezort diplomacie. Slovensko bolo sídlom Medzinárodného centra na hodnotenie vôd (IWAC) v rokoch 2009 až 2012. V súčasnosti podľa Tomagu slovenskí externí poradcovia komunikujú s kazašskými partnermi pri rozbehu činnosti centra IWAC v Nur-Sultane. Podľa rezortu diplomacie majú slovenské podnikateľské subjekty potenciál uplatniť sa v Kazachstane aj pri projektoch rozvoja a modernizácie infraštruktúry. "Zaujímavé sú takisto investičné projekty zamerané na výstavbu malých vodných elektrární, tepelných elektrární a ďalších projektov v oblasti energetiky," skonštatoval Tomaga. Šéf slovenskej diplomacie Miroslav Lajčák pri svojej aprílovej návšteve v Kazachstane zhodnotil s partnermi stav zmluvnej základne a možnosti rozvoja spolupráce. Ide napríklad o záujem Kazachstanu o slovenské skúsenosti v oblasti automobilového priemyslu či spoluprácu v oblasti školstva. Ministerstvo zahraničných vecí pripomína, že medzi krajinami sa dlhodobo uskutočňujú intenzívne stykové aktivity vrátane prezidentských návštev. Exprezident Rudolf Schuster navštívil Kazachstan v roku 2001, Ivan Gašparovič v roku 2010, bývalý kazašský prezident Nursultan Nazarbajev navštívil Slovensko v roku 2007. V novembri 2018 sa konala historicky prvá oficiálna návšteva predsedu vlády SR Petra Pellegriniho v Kazachstane, a to v sprievode dvoch ministrov a početnej skupiny podnikateľov. Návšteva podľa rezortu potvrdila obojstranný záujem o zintenzívnenie bilaterálnych vzťahov, najmä v ekonomickej oblasti.


Neprístojné a bizarné. Šéf WHO urobil z Mugabeho vyslanca dobrej vôle

Rozhodnutie Tedrosa Adhanoma Ghebreyesusa sa stretlo s nevoľou.

ŽENEVA. Svetová zdravotnícka organizácia (WHO), ktorá vymenovala prezidenta Zimbabwe Roberta Mugabeho za vyslanca dobrej vôle, svoje rozhodnutie prehodnotí. Stretlo sa totiž so všeobecnou nevôľou, informovala agentúra AP. Generálny riaditeľ WHO, Etiópčan Tedros Adhanom Ghebreyesus, ktorý je prvým Afričanom v čele organizácie, v sobotu uviedol, že si vypočul obavy a preto prehodnotí svoje rozhodnutie v súlade s hodnotami WHO. "Vyhlásenie vydám čo najskôr," avizoval. Mugabe (93) je už dlho terčom domácej kritiky za to, že za lekárskou starostlivosťou cestuje do zahraničia, zatiaľ čo ekonomika jeho krajiny upadá. Okrem toho čelí americkým sankciám v súvislosti s porušovaním ľudských práv. "Toto vymenovanie je zjavne v rozpore s ideálmi OSN o rešpektovaní ľudských práv a ľudskej dôstojnosti," reagovalo na rozhodnutie WHO americké ministerstvo zahraničných vecí. Riaditeľ britskej charitatívnej nadácie Jeremy Farrar konštatoval, že "Mugabe zlyhal v každom ohľade, aby zastupoval hodnoty, ktorá zastáva WHO". Írsky minister zdravotníctva Simon Harris označil vymenovanie Mugabeho za "neprístojné a bizarné". Kenneth Roth, výkonný riaditeľ ľudskoprávnej organizácie Human Rights Watch (HRW), poznamenal, že korupcia za Mugabeho vlády zdecimovala zdravotnú starostlivosť v Zimbabwe. V podobnom duchu reagovalo množstvo ďalších zdravotníckych a ľudskoprávnych organizácií. Zimbabwianska vláda sa k vymenovaniu Mugabeho nevyjadrila. Štátne noviny Zimbabwe Herald však Mugabeho funkciu vyslanca dobrej vôle označili za "nové pierko za prezidentským klobúkom".


Britský prepravca Virgin Atlantic kupuje 14 lietadiel Airbus

Katalógová hodnota kupovaných lietadiel je 4,1 miliardy dolárov.

BRATISLAVA. Britská letecká spoločnosť Virgin Atlantic kupuje od európskeho výrobcu lietadiel Airbus 14 strojov A330-900. Generálny riaditeľ leteckého prepravcu Shai Weiss na tlačovej konferencii v pondelok povedal, že ide "najväčšiu transformáciu flotily" jeho firmy a do roku 2025 sa priemerný vek lietadiel Virgin Atlantic zníži na polovicu. Informuje o tom portál cnbc.com.Katalógová hodnota kupovaných lietadiel je 4,1 mld. USD, ale predpokladá sa, že Virgin Atlantic si dohodol výrazne nižšiu cenu. Weiss dodal, že objednané lietadlá od roku 2021 nahradia stroje A330ceo a ide o súčasť plánu na zdvojnásobenie veľkosti flotily Virgin Atlantic lietajúcej z londýnskeho letiska Heathrow.(1 EUR = 1,1265 USD)


Kalavská odvolala odborníka z ministerstva pre kauzu ťažko chorého chlapca

BRATISLAVA. Ministerka zdravotníctva Andrea Kalavská (nom. Smeru) odvolala hlavného odborníka ministerstva zdravotníctva pre neurochirurgiu Juraja Šteňa. Dôvodom je medializovaná kauza 15-ročného chlapca s nádorom na mozgu. Šéfka rezortu to povedala na brífingu v pondelok. V prípade mladého pacienta s nádorom chce Kalavská plne rešpektovať rozhodnutie matky chlapca. Na tlačovke priznala, že sa hanbí za to, ako kauza vyeskalovala. Zdôraznila, že nemôže byť arbitrom v spore a rovnako, že nemôže posudzovať výkony odborníkov. Hlavného odborníka Ministerstva zdravotníctva (MZ) SR pre neurochirurgiu Juraja Šteňa sa rozhodla z tohto postu odvolať. Šéfka rezortu zdravotníctva považuje "za hrubé porušenie lekárskej etiky", aby sa na verejnosti ukazovali snímky mozgu dieťaťa. "Nedovolím, aby sa toto v budúcnosti niekedy opakovalo," prízvukovala s tým, že je absurdné, aby ako ministerka riešila túto situáciu. Dodala tiež, že neurochirurgia na Kramároch má zlé výsledky liečby. Ministerka ďalej uviedla, že možnosťou je, aby bol chlapec operovaný v Prahe. Dohodla možný prevoz mladého pacienta. Ako druhé riešenie vidí tú možnosť, aby chlapec zostal v Národnom ústave detských chorôb (NÚDCH) a bola mu poskytnutá maximálna starostlivosť. Práve k tejto alternatíve sa odborníci prikláňajú. Tretím riešením je, že pacienta prepustia a zoperujú ho tam, kde si bude rodina želať. "Nech povie matka, ako chce, aby bol jej syn riešený. Všetci odborníci budú jej rozhodnutie rešpektovať," konštatovala Kalavská. Prízvukovala, že detská neurochirurgia NÚDCH bude z jej strany maximálne podporovaná. Všetkých slovenských lekárov vyzvala k tomu, aby smerovali detských pacientov s tumorom práve tam. Generálna riaditeľka Univerzitnej nemocnice Bratislava (UNB) Renáta Vandriaková potvrdila, že s NÚDCH majú podpísanú dohodu o spolupráci a lekári z tohto pracoviska chodia operovať inde. "Tak ako môžu ísť operovať ostatní, operovať mohol ísť aj pán profesor Juraj Šteňo," povedala. Prípadom sa zaoberá aj Úrad pre dohľad nad zdravotnou starostlivosťou (ÚDZS). "Úrad v zmysle zákona prešetruje správnosť poskytovania zdravotnej starostlivosti. V medializovanom spore medzi NÚDCH a Neurochirurgickou klinikou UNB, pracovisko Kramáre však ide o manažment pacienta, organizáciu práce a v neposlednom rade o nedostatočnú spoluprácu a komunikáciu dvoch pracovísk," skonštatoval. Prípadom chorého chlapca vyvrcholil spor o liečbu pacientov medzi Neurocentrom Národného ústavu detských chorôb (NÚDCH) a Neurochirurgickou klinikou Lekárskej fakulty Univerzity Komenského (LF UK) a Univerzitnej nemocnice Bratislava (UNB) na bratislavských Kramároch. Mladého chlapca operovali s nálezom na mozgu ešte v júli. Je však potrebná jeho reoperácia. Generálny riaditeľ národného ústavu Ladislav Kužela trvá na tom, že pracovníci ústavu postupovali pri zákroku správne, čo potvrdilo aj prestížne zahraničné pracovisko. Pacienta mal operovať práve neurochirurg Šteňo. Chlapca však treba previezť medzi dvoma budovami, čo Kužela zamietol s odôvodnením, že pre chlapca bude presun medzi klinikami "priveľmi rizikový". Matka chlapca pred médiami uviedla, že si operáciu syna želá aj napriek tomu, že pri prevoze existuje riziko. Ústav detských chorôb ponúka dve riešenia. Buď neurochirurg Juraj Šteňo príde operovať na kliniku, kde mu poskytnú požadované špeciálne pracovné nástroje a zoperuje pacienta, alebo ho zoperujú na klinike pre dospelých. Detský ústav si však dáva podmienku, aby sa na tom istom pracovisku následne realizovala aj starostlivosť o chlapca. Na situáciu reagovali aj neurochirurgovia, ktorí adresovali ministerke Kalavskej list. V ňom argumentujú tým, že riziko prevozu považujú za zámienku toho, aby "deti nemohli byť operované na etablovanej klinike s desiatkami rokov skúseností s operáciami komplikovaných detských stavov". Neurochirurgovia pripomenuli, že operácie detí na pracovisku zastavili na jar tohto roku, keď vzniklo v Národnom ústave detských chorôb neurocentrum, ktoré liečbu detských neurochirurgických pacientov "monopolizuje a rodičom odmieta poskytnúť súčinnosť, ak si pre svoje dieťa vyberú iného poskytovateľa". Neurochirurg Šteňo v pondelok v reakcii zdôraznil, že neurocentrum ústavu detských chorôb vzniklo bez "akejkoľvek" účasti zamestnancov kliniky na Kramároch, ktorí deti s ochoreniami mozgu operovali desaťročia. Trvá preto na tom, aby sa operácie realizovali tak ako doposiaľ. "Riešením je, aby sme urobili to, čo sme robili 25 rokov. Prijali by sme chlapca a o všetko by sme sa postarali," povedal s tým, že potom by mal byť pacient presunutý do ústavu detských chorôb. Na otázku TASR, či by bol ochotný operovať pacienta s vyhovujúcimi prístrojmi na pôde Národného ústavu detských chorôb, Šteňo súhlasil. Takáto možnosť mu však podľa jeho vyjadrenia nebola oficiálne ponúknutá.


Maďarsko vyzvalo na odstúpenie podpredsedu eurokomisie

Kritika Georgea Sorosa nie je antisemitistická, bráni sa maďarská vláda.

BUDAPEŠŤ. Maďarský minister zahraničných vecí Péter Szijjártó v piatok vyhlásil, že podpredseda Európskej komisie (EK) Frans Timmermans by mal odstúpiť. Dôvodom má byť Timmermansovo vyjadrenie pre nemecký týždenník Die Zeit, v ktorom obvinil predsedu maďarskej vlády Viktora Orbána a jeho kabinet z antisemitizmu. Podľa agentúry MTI Timmermans v rozhovore pre Die Zeit plne súhlasil s tvrdením, že Orbán sa prejavil ako antisemita, keď 26. apríla počas vystúpenia v Európskom parlamente označil amerického miliardára Georgea Sorosa za finančného podvodníka. "Niet pochýb, že vláda Maďarska má vážne spory s Georgeom Sorosom, a niet ani pochýb o tom, že si Soros želá pád našej vlády," povedal Szijjártó. Tieto spory však podľa neho nemajú nič spoločné s miliardárovým pôvodom či vierovyznaním.


Pre počasie predčasne ukončili odvoz odpadu

Poľadovica a mrznúci dážď skomplikovali aj odvoz odpadu.

BRATISLAVA. Poľadovica a mrznúci dážď predčasne ukončili piatkový odvoz odpadu. Informovala o tom hovorkyňa spoločnosti Odvoz a likvidácia odpadu (OLO) Beáta Humeniková. Zber a odvoz zmesového komunálneho odpadu urobili vo väčšine bratislavských lokalít. Dokončiť však nestihli opakované odvozy triedeného odpadu. „Vozidlá zber urobia hneď, ako to poveternostné podmienky umožnia. Opakované odvozy robia na tej istej trase a vyprázdňujú nádoby, ktoré tam počas prvej jazdy neboli alebo sa k nim pracovníci OLO nevedeli dostať. „Problémom, najmä v tomto zimnom období, sú neupravené stanovištia zberných nádob. Z niektorých stanovíšť nie je odhrnutý sneh, ktorý je zároveň zamrznutý, a tak naši zamestnanci nemôžu manipulovať so zbernými nádobami,“ pripomína Humeniková. Záujemcovia môžu OLO kontaktovať na Zákazníckom centre na tel. č. 02/50 110 111 alebo e-mailom na zakazka@olo.sk.


Bol verný jedinému klubu. Legendárny obranca Detroitu ukončil kariéru

V klube bude pokračovať ako poradca Yzermana.

NEW YORK. Švédsky hokejista Niklas Kronwall v utorok oznámil koniec aktívnej kariéry. Tridsaťosemročný obranca odohral pätnásť sezón v NHL výhradne v drese Detroitu Red Wings. V klube bude pokračovať ako poradca generálneho manažéra Stevea Yzermana. "Hovorí sa, že každá cesta sa raz skončí. Moja cesta ako hráča Detroitu sa končí teraz. Kde sa však končí jedna kapitola, ďalšia sa začína. Som nadšený z mojej novej úlohy v organizácii Red Wings," odkázal Kronwall prostredníctvom sociálnej siete. Kronwall odohral 953 duelov v základnej časti NHL, v ktorých nazbieral 432 bodov (83+349). V play off pridal 109 stretnutí s bilanciou 47 bodov (5+42). Detroitu pomohol v roku 2008 k zisku Stanleyho pohára a je aj člen Triple Gold Clubu, keďže v drese Švédska získal v roku 2006 olympijské zlato i titul majstra sveta. Na ZOH 2014 v Soči pridal striebro. V NHL debutoval v sezóne 2003/2004, v minulom ročníku zaznamenal v 79 stretnutiach tri góly a 24 asistencií. Na začiatku kariéry si pripísal aj dva tituly vo švédskej lige v drese Djurgardenu (2000 a 2001).


OĽaNO varuje pred spaľovaním rádioaktívneho odpadu, spúšťa petíciu

Matovič zdôraznil, že vyspelé krajiny ako Nemecko sa neboja povedať stop atómovej energii.

BRATISLAVA. Slovensko má asi ambíciu stať sa spaľovňou rádioaktívneho odpadu Európy. Myslia si to v hnutí OĽaNO na základe schváleného zákona o radiačnej ochrane, ktorý schválil parlament. Obyčajní chcú spaľovaniu cudzieho rádioaktívneho odpadu na Slovensku zabrániť a preto spúšťajú elektronickú petíciu za jeho zákaz. "Minister zdravotníctva Tomáš Drucker (Smer) z tohto zákona vyňal odsek, ktorým by sme mohli chrániť našich pracovníkov a eliminovať riziko zamorenia našej krajiny pri dovoze a spracovaní rádioaktívneho odpadu z iných krajín," povedal na tlačovej konferencii v parlamente Marek Krajčí na adresu schváleného zákona. Poukázal, že 14 európskych krajín využíva jadrovú energiu, ale iba štyri z nich majú vlastné spaľovne, ktoré využívajú len na spaľovanie vlastného odpadu. "Iba Švédsko bolo donedávna ochotné spracovávať český odpad. Teraz im ho už tri roky spracovávame my. Zdá sa, že Slovensko má ambície stať sa spaľovňou rádioaktívneho odpadu Európy," doplnil. Podľa Krajčího bude jadrový odpad v Európe pri postupnom odstavovaní jadrových elektrární pribúdať a pri jeho spaľovaní a prevoze hrozia viaceré riziká, ktoré môžu mať fatálne následky. "Nebezpečenstvo havárie hrozí aj pri prevoze popolčeka späť do jeho domovskej krajiny," upozorňuje Krajčí. Líder OĽaNO Igor Matovič zdôraznil, že moderné, vyspelé krajiny ako Nemecko sa neboja povedať stop atómovej energii, ale Slovensko, naopak, buduje atómové elektrárne, dováža si cudzí rádioaktívny odpad a spracováva ho. Zákon o radiačnej ochrane upravuje požiadavky na nakladanie s rádioaktívnymi látkami a odpadmi, rieši tiež ochranu pracovníkov a obyvateľov pred ožiarením radónom vo vnútornom ovzduší budov či vonkajším ožiarením zo stavebných materiálov. Takisto upravuje radiačnú monitorovaciu sieť či povinnosti fyzických a právnických osôb pri zabezpečení radiačnej ochrany. Rieši tiež priestupky, správne delikty a sankcie na úseku radiačnej ochrany. Právna norma z dielne rezortu zdravotníctva má nahradiť všetky aktuálne právne predpisy v oblasti radiačnej ochrany, ministerstvo zdravotníctva ju predložilo aj z dôvodu transpozície medzinárodnej smernice.


Poľskí záchranári našli telo jedného z mužov, ktorí uviazli v jaskyni v Tatrách

Jaskyniari uviazli v sobotu vo Veľkej snežnej jaskyni.

VARŠAVA. Jedného z dvojice poľských jaskyniarov, ktorí v sobotu 17. augusta uviazli vo Veľkej snežnej jaskyni v poľských Tatrách, našli vo štvrtok večer záchranári bez známok života. Záchranná akcia sa mení na operáciu s cieľom vytiahnuť nebohé telá jaskyniarov. Informuje o tom Horská záchranná služba (HZS) na sociálnej sieti. Ako informujú záchranári, uviaznutí jaskyniari sa nachádzali v najhlbšej jaskyni v Poľsku, v hĺbke približne 500 metrov od úrovne vchodu. Pri záchrannej akcii, ktorú vykonávali poľskí horskí záchranári, bola o súčinnosť požiadaná slovenská strana. "Záchranná skupina bola zložená z 13 záchranárov, ktorí sú špecialisti na jaskynnú záchrannú činnosť a na používanie trhavín pri záchranných prácach v podzemí. V nedeľu sa pripojili k poľským záchranárom a s dôrazom na vysokú bezpečnosť rozširovali v jaskyni úzke priestory, cez ktoré sa chceli dostať k uviaznutým jaskyniarom," opisuje priebeh zásahu HZS. V nasledujúcich hodinách už podľa jej informácií nebola na mieste potrebná asistencia všetkých slovenských záchranárov, a tak sa desiati z Poľska vrátili v pondelok, ďalší traja v utorok v obedňajších hodinách. "Poľskí záchranári pokračovali pri záchranných prácach v jaskyni naďalej a včera večer bol objavený jeden z dvojice jaskyniarov, žiaľ, bez známok života. Záchranári TOPRu dospeli k záveru, že prežiť nemohol ani druhý nezvestný jaskyniar, a preto sa rozhodli prerušiť ďalšie pátranie a stiahnuť záchranárov z jaskyne," uzavrela HZS opis zásahu s tragickým koncom s tým, že v prípade potreby sú slovenskí záchranári pripravení pomôcť poľským kolegom i pri vyslobodzovaní nebohých tiel jaskyniarov.


Riaditeľ Národného ústavu detských chorôb ostáva vo funkcii, neodídu ani lekári

Funkcie ponúkli po medializácii prípadu chlapca s nádorom.

BRATISLAVA. Generálny riaditeľ Národného ústavu detských chorôb (NÚDCH) v Bratislave Ladislav Kužela ostane naďalej vo funkcii. V nemocnici ostanú pôsobiť aj vedúci lekár neurocentra Bruno Rudinský a neurochirurg Robert Chrenko. Všetci svoje funkcie ponúkli po medializácii prípadu 15-ročného chlapca s nádorom, o ktorého liečbu sa sporili dve štátne nemocnice. TASR to potvrdili z NÚDCH. O zotrvanie vo svojich funkciách Kuželu, Rudinského a Chrenka žiadala aj ministerka zdravotníctva Andrea Kalavská (nominantka Smeru). "Denne počúvame mnohé podporné telefonáty, čítame pozitívne listy a maily od občanov z celého Slovenska. Cítime veľkú podporu aj našich zamestnancov a pacientov," uviedla Zuzana Čižmáriková z NÚDCH. Podľa nej ústav podporu vníma ako veľký záväzok. "Rovnako ďakujeme vedeniu Univerzitnej nemocnice Bratislava. Sme radi, že tak ako doteraz spolu profesionálne vychádzame a odborníci si na pravidelnej báze pomáhajú, tak môžeme konečne spoločne rozbehnúť našu spoluprácu aj v oblasti neurochirurgie," doplnila. NÚDCH podľa nej nechce ďalšiu mediálnu traumatizáciu pacientov ani zamestnancov. "Zdravotníci nemôžu byť v médiách prepieraní len na základe názoru jedného odborníka. Vždy sa principiálne postavíme za názor, na ktorom nám záleží, a za všetkých slušných kolegov a kolegyne," tvrdí. Generálny riaditeľ NÚDCH Kužela v utorok (15. 10.) ponúkol svoju funkciu. Rudinský sa vyjadril, že skladá funkciu vedúceho lekára, a Chrenko, ktorý stál za prvou operáciou 15-ročného chlapca, povedal, že dáva výpoveď. Kalavská požiadala Kuželu, aby ostal vo svojej funkcii a pokúsil sa presvedčiť Rudinského a Chrenka, aby aj oni zostali v detskom neurocentre a naďalej pomáhali zachraňovať životy detí.